-----------------------------------------------------------------------
  4. การประกอบธุรกิจของแต่ละสายผลิตภัณฑ์

  -----------------------------------------------------------------------

4.1 ลักษณะผลิตภัณฑ์และบริการ

  (1) ธุรกิจถ่านหิน (Coal Business)

  ถ่านหินเป็นเชื้อเพลิงแข็ง โดยทั่วไปมีสีเข้มตั้งแต่สีน้ำตาลถึงดำสนิท
  การผลิตถ่านหินจะเริ่มจากการสำรวจหาแหล่งถ่านหินที่มีศักยภาพในเชิงพาณิชย์ ทำการผลิต
  (ขุดและขน) การคัดเลือกถ่านหิน
  การนำถ่านหินที่ได้มาบดให้มีขนาดและคุณภาพตรงตามที่ลูกค้าต้องการ
  และการกองสต็อกไว้ที่เหมืองเพื่อรอส่งมอบให้ลูกค้าต่อไป

  ปัจจุบันเหมืองถ่านหินในประเทศไทย 2 เหมือง คือ เหมืองลำปาง (LP-2) จังหวัดลำปาง
  และเหมืองเชียงม่วน (CMMC) จังหวัดพะเยา บริษัทฯ ได้หยุดการทำเหมืองทั้ง 2 เหมือง
  เนื่องจากปริมาณสำรองได้หมดลง สำหรับเหมืองถ่านหินในสาธารณรัฐอินโดนีเซีย
  มีกำลังการผลิตรวม 23 ล้านตันต่อปี ประกอบด้วย

  []1) เหมืองอินโดมินโค (Indominco) ดำเนินการโดย PT. Indominco Mandiri บริษัทฯ
  ถือหุ้นอยู่ร้อยละ 73.71 มีพื้นที่ประทานบัตรทั้งหมด 251.20 ตารางกิโลเมตร
  ตั้งอยู่ในอำเภอบอนตัง จังหวัดกาลิมันตันตะวันออก (Bontang, East Kalimantan
  Province) มีอายุประทานบัตร 30 ปี ( 2540 – 2570)
  เริ่มทำการผลิตในเชิงพาณิชย์เมื่อวันที่ 18 เมษายน 2540 ปัจจุบันมีกำลังการผลิต 13
  ล้านตันต่อปี
  เหมืองอินโดมินโคมีท่าเรือขนส่งที่สามารถรองรับการขนถ่ายถ่านหินออกจากประเทศอินโดนีเซียประมาณ
  13 ล้านตันต่อปี

  []2) เหมืองทรูบาอินโด (Trubaindo) ดำเนินการโดย PT. Trubaindo Coal Mining
  บริษัทฯ ถือหุ้นอยู่ร้อยละ73.71 มีพื้นที่ประทานบัตรทั้งหมด 374.18 ตารางกิโลเมตร
  ตั้งอยู่ในอำเภอกูไตตะวันตก จังหวัดกาลิมันตันตะวันออก (West Kutai, East Kalimantan)
  Trubaindo ลงนามในสัญญาการทำเหมืองเมื่อวันที่ 15 สิงหาคม 2537
  โดยมีอายุประทานบัตรเป็นเวลา 30 ปี นับจากปีแรกที่เริ่มผลิต
  เริ่มทำการผลิตในเชิงพาณิชย์เมื่อวันที่ 9 พฤษภาคม 2548 โดยมีกำลังการผลิต 5 ล้านตันต่อปี

  3) เหมืองโจ-ร่ง (Jorong) ดำเนินการโดย PT. Jorong Barutama Greston
  (Jorong) บริษัทฯ ถือหุ้นอยู่ร้อยละ 73.48 มีพื้นที่ประทานบัตรเริ่มต้น 984.18
  ตารางกิโลเมตร ตั้งอยู่บริเวณอำเภอตานาห์ลาอุท จังหวัดกาลิมันตันใต้ (Tanah Laut, South
  Kalimantan Province)

  ปัจจุบันบริษัทฯ ได้ทำการตัดพื้นที่ตามเงื่อนไขของสัญญาการทำเหมือง คงเหลือพื้นที่ที่ทำการผลิต
  221 ตารางกิโลเมตร มีอายุประทานบัตร 30 ปี ( 2542 – 2572)
  ซึ่งเริ่มทำการผลิตในเชิงพาณิชย์เมื่อวันที่ 10 ธันวาคม 2542 ปัจจุบันมีกำลังการผลิต 3
  ล้านตันต่อปี

  []4) เหมืองคิทาดิน (Kitadin) ดำเนินการโดย PT. Kitadin บริษัทฯ ถือหุ้นอยู่ร้อยละ
  73.71 มีพื้นที่ประทานบัตรทั้งหมด 53.11 ตารางกิโลเมตร ตั้งอยู่ในอำเภอบอนตัง
  และอำเภอกูไตการ์ตาเนอการา จังหวัดกาลิมันตันตะวันออก (Bontang and
  Kutaikartanegara, East Kalimantan) มีอายุประทานบัตร 10 ปี (2543– 2553)
  ปัจจุบันมีกำลังการผลิต 2 ล้านตันต่อปี ในปี 2552 ได้เริ่มกลับมาทำการผลิตอีกครั้ง
  หลังจากได้หยุดการผลิตชั่วคราวตั้งแต่ปี 2550

  5) แหล่งถ่านหินบารินโต (Bharinto) ดำเนินการโดย PT. Bharinto Ekatama บริษัทฯ
  ถือหุ้นอยู่ร้อยละ 72.98 และได้รับสิทธิในการทำเหมืองถ่านหินกับรัฐบาลสาธารณรัฐอินโดนีเซีย
  ฉบับลงวันที่ 20 พฤศจิกายน 2540 แหล่งถ่านหินบารินโต (Bharinto)
  ตั้งอยู่ในเขตรอยต่อของอำเภอบาริโตเหนือ จังหวัดกาลิมันตันกลาง (North Barito,
  Central Kalimantan) กับอำเภอกูไตตะวันตก จังหวัดกาลิมันตันตะวันออก (West Kutai,
  East Kalimantan) ต่อเนื่องกับแหล่งถ่านหินทรูบาอินโด (Trubaindo)
  ปัจจุบันอยู่ระหว่างขั้นตอนการขอใบอนุญาตก่อสร้าง

  ปริมาณทรัพยากร (Resources) และสำรองถ่านหิน (Reserves)

  ปริมาณสำรองถ่านหินของบริษัทฯ
  และบริษัทย่อยที่ดำเนินการโดยเหมืองถ่านหินในสาธารณรัฐอินโดนีเซีย ประเทศไทย
  และสาธารณรัฐประชาชนจีน โดยแบ่งแยกประเภทของปริมาณถ่านหินออกเป็น Reserves และ
  Resources ซึ่งแยกย่อยออกเป็น 4 ลักษณะ ได้แก่ Proved Reserves, Probable
  Reserves, Measured Resources และ Indicated Resources ณ วันที่ 31 ธันวาคม
  2552 ปริมาณถ่านหินสำรองแยกตามเหมืองถ่านหินต่างๆ มีรายละเอียดดังต่อไปนี้

  หน่วย : ล้านตัน

[TABLE]

หมายเหตุ : เหมืองลำปาง (LP-2) และเหมืองเชียงม่วน (CMMC) บริษัทฯ
ได้หยุดการทำเหมืองทั้ง 2 เหมือง เนื่องจากปริมาณสำรองได้หมดลง ในช่วงปลายปี 2551

-   การลงทุนในเหมืองถ่านหินในสาธารณรัฐประชาชนจีน

  [] 1. บริษัทฯ โดย BP Overseas Development Co., Ltd. (เป็นบริษัทย่อยของบริษัทฯ)
  ถือหุ้นใน Asian American Coal Inc. (AACI) ร้อยละ 100
  ของหุ้นสามัญที่ออกและจำหน่ายแล้วทั้งหมด บริษัท AACI
  จัดตั้งขึ้นเพื่อดำเนินธุรกิจพัฒนาและร่วมลงทุนในธุรกิจเหมืองถ่านหินในสาธารณรัฐประชาชนจีน
  บริษัท AACI ได้ร่วมทุนกับผู้ดำเนินธุรกิจเหมืองถ่านหิน
  และผู้ดำเนินธุรกิจการขนส่งทางรถไฟในสาธารณรัฐประชาชนจีน เพื่อจัดตั้งบริษัท Shanxi
  Asian American - Daning Energy Co., Ltd. (SAADEC)

  โดย AACI ถือหุ้นอยู่ร้อยละ 56 ของหุ้นที่จำหน่ายแล้วทั้งหมดใน SAADEC
  และได้รับสัมปทานเป็นระยะเวลา 25 ปี เพื่อทำการพัฒนาและผลิตถ่านหินจากเหมืองต้าหนิง
  (Daning) เพื่อจำหน่าย เหมืองต้าหนิงตั้งอยู่ในมณฑลซานซี สาธารณรัฐประชาชนจีน
  ผลิตถ่านหินประเภทแอนทราไซท์ ที่มีปริมาณซัลเฟอร์ต่ำและค่าความร้อนสูง
  โดยมีปริมาณสำรองถ่านหิน ณ วันที่ 31 ธันวาคม 2552 ประมาณ 62.3 ล้านตัน
  เหมืองต้าหนิงผลิตถ่านหินออกจำหน่าย โดยใช้เทคโนโลยีการผลิต Longwall Mechanized
  เริ่มทำการผลิตถ่านหินในเชิงพาณิชย์เมื่อวันที่ 16 สิงหาคม 2548 โดยมีเป้าหมายการผลิตที่ 4
  ล้านตันต่อปี ผลการผลิตถ่านหินในปี 2552 อยู่ที่ 4.2 ล้านตัน

  นอกจากนี้ AACI ได้ร่วมทุนกับผู้ผลิตถ่านหินราย-ใหญ่ในสาธารณรัฐประชาชนจีน Shanxi Lu’an
  Mining Industry (Group) Co., Ltd. จัดตั้ง Shanxi Gaohe Energy Co., Ltd.
  (SGEC) โดยถือหุ้นในสัดส่วนร้อยละ 45 และ 55 ตามลำดับ โดยได้รับสัมปทานเป็นระยะเวลา
  30 ปี เพื่อทำการพัฒนาและผลิตถ่านหินจากเหมืองเกาเหอ (Gaohe) เพื่อจำหน่าย
  เหมืองเกาเหอตั้งอยู่ในมณฑลซานซีเช่นเดียวกับเหมืองต้าหนิง

  []โดยมีปริมาณสำรองถ่านหินประเภทเซมิ-แอนทราไซท์ประมาณ 191 ล้านตัน
  ใช้เทคโนโลยีการผลิต Longwall Mechanized
  คาดว่าจะเริ่มทำการผลิตถ่านหินในเชิงพาณิชย์ในปี 2553 และมีกำลังการผลิต 6 ล้านตันต่อปี

2.  [][]Banpu Mineral Company Limited (เป็นบริษัทย่อยของบริษัทฯ) ได้ร่วมทุนกับ
    Hebi Coal and Electricity Co., Ltd. (HCEC) ตั้งแต่ปี 2548
    โดยถือหุ้นในสัดส่วนร้อยละ 40 และ 60 ตามลำดับ จัดตั้งบริษัท Hebi Zhong Tai Mining
    Co., Ltd. (HZTM) เพื่อดำเนินธุรกิจการผลิตและจำหน่ายถ่านหินจากเหมืองเฮ่อปี้ (Hebi)

  ปัจจุบันเหมืองเฮ่อปี้มีกำลังการผลิต 1.5 ล้านตันต่อปี ณ วันที่ 31 ธันวาคม 2552
  มีปริมาณสำรองถ่านหินอยู่ประมาณ 28.8 ล้านตัน และมีพื้นที่ส่วนขยายที่มีปริมาณสำรองประมาณ
  50 ล้านตัน โดยคุณภาพของถ่านหินจัดอยู่ในประเภท เซมิ-แอนทราไซท์ ผลการผลิตถ่านหินในปี
  2552 อยู่ที่ 1.47 ล้านตัน

(2) ธุรกิจผลิตและจำหน่ายไฟฟ้า (Power Business)

1.  บริษัท บีแอลซีพี เพาเวอร์ จำกัด (BLCP)

  []บริษัทฯ ถือหุ้นร้อยละ 50 ของทุนชำระแล้ว ในบริษัท บีแอลซีพี เพาเวอร์ จำกัด
  (โดยผ่านบริษัท บ้านปู โคล เพาเวอร์ จำกัด ที่บริษัทฯ ถือหุ้นร้อยละ 99.99)
  ซึ่งเป็นโรงไฟฟ้าขนาด 1,434 เมกะวัตต์ ใช้ถ่านหินคุณภาพดีเป็นเชื้อเพลิง
  ตั้งอยู่ที่นิคมอุตสาหกรรมมาบตาพุด จังหวัดระยอง โดยมีสัญญาซื้อขายไฟฟ้า (Power Purchase
  Agreement-PPA) กับการไฟฟ้าฝ่ายผลิตแห่งประเทศไทยอายุสัญญา 25 ปี
  นับจากวันที่เปิดเดินเครื่องในเชิงพาณิชย์

  บีแอลซีพีได้กู้เงินจากสถาบันการเงินทั้งในและต่างประเทศ ในวงเงินประมาณ 1,100
  ล้านเหรียญสหรัฐ เพื่อนำมาใช้ในการก่อสร้างโรงไฟฟ้า
  โดยได้เริ่มก่อสร้างโรงไฟฟ้าแล้วตั้งแต่เดือนสิงหาคม 2546
  และได้เปิดดำเนินการในเชิงพาณิชย์สำหรับหน่วยการผลิตที่หนึ่ง เมื่อเดือนตุลาคม 2549
  โดยมีกำลังการผลิต 717 เมกะวัตต์ ส่วนหน่วยการผลิตที่สองเปิดดำเนินการได้ในเดือนกุมภาพันธ์
  2550 และมีกำลังการผลิต 717 เมกะวัตต์

  2.2 บริษัท Banpu Power Investment Co., Ltd (BPIC)

  บริษัทฯ ถือหุ้นร้อยละ 100 ของทุนชำระแล้ว ในบริษัท Banpu Power Investment Co.,
  Ltd (BPIC) ซึ่งจดทะเบียนอยู่ในประเทศสิงคโปร์ (โดยผ่านบริษัท Banpu Power
  International จำกัด) BPIC มีการลงทุนในโรงไฟฟ้าพลังความร้อนร่วม (Combined Heat
  and Power) ในเขตภาคเหนือของสาธารณรัฐประชาชนจีน จำนวน 3 แห่ง
  ซึ่งมีกำลังการผลิตกระแสไฟฟ้ารวม 248 เมกะวัตต์ และมีกำลังการผลิตไอน้ำ 798 ตันต่อชั่วโมง
  โดยมีรายละเอียดดังนี้

  []

1.  โรงไฟฟ้าล่วนหนาน (Luannan) มณฑลเหอเป่ย มีกำลังการผลิตกระแสไฟฟ้า 100 เมกะวัตต์
    และกำลังการผลิตไอน้ำ 128 ตัน/ชั่วโมง

2.  []โรงไฟฟ้าเจิ้งติ้ง (Zhengding) มณฑลเหอเป่ย มีกำลังการผลิตกระแสไฟฟ้า 48
    เมกะวัตต์ และกำลังการผลิตไอน้ำ 180 ตัน/ชั่วโมง

3.  []โรงไฟฟ้าโจวผิง (Zouping) มณฑลซานตง มีกำลังการผลิตกระแสไฟฟ้า 100 เมกะวัตต์
    และกำลังการผลิตไอน้ำ 490 ตัน/ชั่วโมง

  2.3 บริษัท ผลิตไฟฟ้าราชบุรีโฮลดิ้ง จำกัด (มหาชน) (RATCH)

  บริษัทฯ ได้ลงทุนใน RATCH ในสัดส่วนทั้งทางตรงและทางอ้อมร้อยละ 14.99 ของทุนชำระแล้ว
  ในปัจจุบัน RATCH ได้ลงทุนร้อยละ 99.99 ในโรงไฟฟ้า Ratchaburi Generating Co.,
  Ltd. ตั้งอยู่จังหวัดราชบุรี มีกำลังผลิตรวม 3,645 เมกะวัตต์
  โดยใช้กาซธรรมชาติเป็นเชื้อเพลิง และได้ลงทุนร้อยละ 50.00 ในโรงไฟฟ้า บริษัท
  ไตรเอนเนอยี่ จำกัด (TECO) ตั้งอยู่จังหวัดราชบุรี มีกำลังการผลิต 700 เมกะวัตต์
  โดยใช้กาซธรรมชาติเป็นเชื้อเพลิง นอกจากนี้ ได้ร่วมลงทุนร้อยละ 25.00
  ในโครงการโรงไฟฟ้า Ratchaburi Power Co., Ltd. ตั้งอยู่ที่จังหวัดราชบุรี
  โดยมีกำลังการผลิต 1,400 เมกะวัตต์ โดยเริ่มจ่ายกระแสไฟฟ้าได้ตั้งแต่กลางปี 2551

  ในธุรกิจไฟฟ้าในต่างประเทศ RATCH ได้เข้าร่วมลงทุนร้อยละ 25.00
  ในโครงการโรงไฟฟ้าพลังน้ำ น้ำงึม 2 ซึ่งกำลังอยู่ระหว่างการก่อสร้าง ตั้งอยู่ ณ
  สาธารณรัฐประชาธิปไตยประชาชนลาว มีกำลังการผลิต 615 เมกะวัตต์
  โดยมีแผนจ่ายกระแสไฟฟ้าขายให้กับประเทศไทย คาดว่าหลังปี 2554 และทาง RATCH
  ได้ตัดสินใจเข้าร่วมลงทุนร้อยละ 40.00 ในโครงการโรงไฟฟ้าถ่านหินลิกไนต์หงสา
  ในสาธารณรัฐประชาธิปไตยประชาชนลาว มีกำลังการผลิต 1,878 เมกะวัตต์
  โดยคาดว่าจะเซ็นสัญญาซื้อขายไฟฟ้ากับการไฟฟ้าฝ่ายผลิตแห่งประเทศไทย
  และมีแผนที่จะเริ่มก่อสร้างภายในปี 2552
  โดยคาดว่าเริ่มจ่ายกระแสไฟฟ้าให้กับประเทศไทยและบางส่วนให้กับสาธารณรัฐประชาธิปไตยประชาชนลาวได้ในปี
  2558

แผนที่แสดงเหมืองถ่านหินและโรงไฟฟ้า

[]

สิทธิหรือข้อจำกัดในการประกอบธุรกิจ

รายละเอียดประทานบัตรของบริษัท บ้านปู จำกัด (มหาชน) และบริษัทย่อย

+------+------+--------+-----+-----+-----+-------------+-----------+
| โคร  | ป    | อำเภอ  | จัง  | เ   | หมด | โดยบริษัท     | หมายเหตุ   |
| งการ | ระทา |        | หวัด | นื้อที่ | อายุ |             |           |
|      | นบัตร |        |     |     |     |             |           |
|      |      |        |     | ไร  |     |             |           |
|      | เลขที่ |        |     | ่-งา |     |             |           |
|      |      |        |     | น-ต |     |             |           |
|      |      |        |     | รม. |     |             |           |
+------+------+--------+-----+-----+-----+-------------+-----------+
| DO   | 275  | แม่ทะ   | ลำ  | 18  | 16  | บริษัท บ้านปู   | แจ้งหยุดก   |
| NFAI | 64/1 |        | ปาง | 1-2 | /11 | มินเนอรัล     | ารทำเหมือง |
|      | 4974 |        |     | -10 | /63 | จำกัด        |           |
+------+------+--------+-----+-----+-----+-------------+-----------+
| GRAN | 281  | บ้านตาก | ตาก | 25  | 05  | บริษัท ศิลามณี  | แจ้งหยุดก   |
| ITE- | 68/1 |        |     | 5-1 | /10 | จำกัด        | ารทำเหมือง |
| SILA | 4958 |        |     | -09 | /60 |             |           |
| MANI |      |        |     |     |     |             |           |
+------+------+--------+-----+-----+-----+-------------+-----------+
| GRA  | 281  | เมือง   | ลำ  | 5   | 11  | บริษัท บ้านปู   | แจ้งหยุดก   |
| NITE | 77/1 |        | ปาง | 2-2 | /12 | จำกัด        | ารทำเหมือง |
| -TAK | 4886 |        |     | -96 | /57 | (มหาชน)     |           |
+------+------+--------+-----+-----+-----+-------------+-----------+
| LP-2 | 243  | แม่ทะ-  | ลำ  | 8   | 02  | บริษัท บ้านปู   | หยุดการผลิต |
|      | 03/1 | สบปราบ | ปาง | 7-3 | /03 | จำกัด        |           |
|      | 3989 |        |     | -21 | /55 | (มหาชน)     |           |
+------+------+--------+-----+-----+-----+-------------+-----------+
| LP-2 | 243  | แม่ทะ-  | ลำ  | 5   | 10  | บริษัท บ้านปู   | หยุดการผลิต |
|      | 10/1 | สบปราบ | ปาง | 6-1 | /12 | จำกัด        |           |
|      | 3957 |        |     | -83 | /53 | (มหาชน)     |           |
+------+------+--------+-----+-----+-----+-------------+-----------+
| LP-2 | 243  | แม่ทะ-  | ลำ  | 19  | 06  | บริษัท บ้านปู   | หยุดการผลิต |
|      | 39/1 | สบปราบ | ปาง | 2-2 | /04 | จำกัด        |           |
|      | 4109 |        |     | -60 | /56 | (มหาชน)     |           |
+------+------+--------+-----+-----+-----+-------------+-----------+
| LP-2 | 244  | แม่ทะ-  | ลำ  | 20  | 22  | บริษัท บ้านปู   | หยุดการผลิต |
|      | 14/1 | สบปราบ | ปาง | 0-3 | /12 | จำกัด        |           |
|      | 4475 |        |     | -74 | /59 | (มหาชน)     |           |
+------+------+--------+-----+-----+-----+-------------+-----------+
| LP-2 | 274  | แม่ทะ-  | ลำ  | 26  | 23  | บริษัท บ้านปู   | หยุดการผลิต |
|      | 20/1 | สบปราบ | ปาง | 3-1 | /06 | จำกัด        |           |
|      | 4660 |        |     | -02 | /53 | (มหาชน)     |           |
+------+------+--------+-----+-----+-----+-------------+-----------+
| LP-2 | 274  | แม่ทะ-  | ลำ  | 28  | 23  | บริษัท บ้านปู   | หยุดการผลิต |
|      | 21/1 | สบปราบ | ปาง | 1-1 | /06 | จำกัด        |           |
|      | 4661 |        |     | -60 | /54 | (มหาชน)     |           |
+------+------+--------+-----+-----+-----+-------------+-----------+
| LP-2 | 274  | แม่ทะ-  | ลำ  | 23  | 23  | บริษัท บ้านปู   | หยุดการผลิต |
|      | 22/1 | สบปราบ | ปาง | 3-3 | /06 | จำกัด        |           |
|      | 4662 |        |     | -09 | /54 | (มหาชน)     |           |
+------+------+--------+-----+-----+-----+-------------+-----------+
| LP-2 | 274  | แม่ทะ-  | ลำ  | 23  | 23  | บริษัท บ้านปู   | หยุดการผลิต |
|      | 23/1 | สบปราบ | ปาง | 7-2 | /06 | จำกัด        |           |
|      | 4663 |        |     | -28 | /59 | (มหาชน)     |           |
+------+------+--------+-----+-----+-----+-------------+-----------+
| LP-2 | 274  | แม่ทะ-  | ลำ  | 20  | 23  | บริษัท บ้านปู   | หยุดการผลิต |
|      | 36/1 | สบปราบ | ปาง | 9-3 | /06 | จำกัด        |           |
|      | 4665 |        |     | -07 | /58 | (มหาชน)     |           |
+------+------+--------+-----+-----+-----+-------------+-----------+
| LP-2 | 275  | แม่ทะ-  | ลำ  | 29  | 30  | บริษัท บ้านปู   | หยุดการผลิต |
|      | 01/1 | สบปราบ | ปาง | 7-3 | /06 | จำกัด        |           |
|      | 5020 |        |     | -80 | /59 | (มหาชน)     |           |
+------+------+--------+-----+-----+-----+-------------+-----------+

  หมายเหตุ : - ประทานบัตรที่แจ้งหยุดการทำเหมือง เป็นประทานบัตรที่บริษัทฯ
  ยังไม่ได้ทำการผลิต หากบริษัทฯ ต้องการทำเหมือง บริษัทฯ
  สามารถทำเรื่องขอเปิดดำเนินการใหม่ภายใต้ประทานบัตรเดิมได้ทันที
  หากประทานบัตรดังกล่าวยังไม่หมดอายุ

  - หยุดการผลิต ประทานบัตรทุกแปลงในอำเภอแม่ทะ จังหวัดลำปาง ได้หยุดการผลิต
  แต่พื้นที่ประทานบัตรเป็นพื้นที่โครงการทำเหมืองเดียวกันกับ บริษัท ปูนซิเมนต์ไทย จำกัด
  (มหาชน)

+-------+-------+-------+-----+-------+-------+------------+---------+
| โค    | ประท  | อำเภอ | จัง  | เนื้อที่  | ห     | โดยบริษัท    | หมายเหตุ |
| รงการ | านบัตร |       | หวัด |       | มดอายุ |            |         |
|       |       |       |     | ไ     |       |            |         |
|       | เลขที่  |       |     | ร่-งาน |       |            |         |
|       |       |       |     | -ตรม. |       |            |         |
+-------+-------+-------+-----+-------+-------+------------+---------+
| Indon | 05P   | Tanah | So  | 4,137 | 9 Dec | PT. Jorong | Pro     |
| esia- | B0318 | Laut  | uth |       | 2029  | Barutama   | duction |
| Kalim |       |       | K   | Hec   |       | Greston    | Stage   |
| antan |       |       | ali | tares |       | (Jorong)   |         |
|       |       |       | man |       |       |            | Pro     |
|       |       |       | tan | 7,341 |       |            | duction |
|       |       |       |     |       |       |            | Stage   |
|       |       |       |     | Hec   |       |            |         |
|       |       |       |     | tares |       |            |         |
+-------+-------+-------+-----+-------+-------+------------+---------+
| Indo  | 01P   | Bon   | E   | 2     | 8 May | PT.        | Pro     |
| minco | B0435 | tang, | ast | 5,121 | 2028  | Indominco  | duction |
|       |       |       | K   | Hec   |       | Mandiri    | Stage   |
|       |       | Kutai | ali | tares |       |            |         |
|       |       | Timur | man |       |       |            |         |
|       |       |       | tan |       |       |            |         |
+-------+-------+-------+-----+-------+-------+------------+---------+
| Ki    | KTN   | Emb   | E   | 2,    | 25    | PT.        | Pro     |
| tadin | 2003  | alut, | ast | 973.3 | Feb   | Kitadin    | duction |
|       | 0006  |       | K   |       | 2013  |            | Stage   |
| (Emb  | EP    | Kutai | ali | Hec   |       | PT.        |         |
| alut) |       | K     | man | tares | 16    | Kitadin    | Pro     |
|       | 98P   | artan | tan |       | Jun   |            | duction |
| Ki    | P0103 | egara |     | 2,338 | 2018  |            | Stage   |
| tadin |       |       | E   |       |       |            |         |
|       |       | Bo    | ast | Hec   |       |            |         |
| (Ta   |       | ntang | K   | tares |       |            |         |
| ndung |       | ,     | ali |       |       |            |         |
| Ma    |       | Kutai | man |       |       |            |         |
| yang) |       |       | tan |       |       |            |         |
|       |       | Timur |     |       |       |            |         |
+-------+-------+-------+-----+-------+-------+------------+---------+
| Trub  | 96P   | Kutai | E   | 2     | 27    | PT.        | Pro     |
| aindo | B0160 | Barat | ast | 3,650 | Feb   | Trubaindo  | duction |
|       |       |       | K   | Hec   | 2035  | Coal       | Stage   |
|       |       |       | ali | tares |       | Mining     |         |
|       |       |       | man |       |       |            |         |
|       |       |       | tan |       |       |            |         |
+-------+-------+-------+-----+-------+-------+------------+---------+
| Bha   | 04P   | B     | C   | 2     | 31    | P          | Const   |
| rinto | B0081 | arito | ent | 2,000 | Jul   | T.Bharinto | ruction |
|       |       | Utara | ral | Hec   | 2010  | Ekatama    | Stage   |
|       |       | &     | &   | tares |       |            |         |
|       |       |       | E   |       |       |            |         |
|       |       | Kutai | ast |       |       |            |         |
|       |       | Barat |     |       |       |            |         |
|       |       |       | K   |       |       |            |         |
|       |       |       | ali |       |       |            |         |
|       |       |       | man |       |       |            |         |
|       |       |       | tan |       |       |            |         |
+-------+-------+-------+-----+-------+-------+------------+---------+

หมายเหตุ: - ประทานบัตรที่แจ้งหยุดการทำเหมือง เป็นประทานบัตรที่บริษัทฯ ยังไม่ได้ทำการผลิต
เนื่องจากปัจจุบันไม่มีความคุ้มค่าทางเศรษฐกิจหรือประสบปัญหาทางเทคนิคในการดำเนินการ
หรืออาจไม่มีวัตถุประสงค์ที่จะทำเหมืองต่อไป หากบริษัทฯ ต้องการทำเหมือง บริษัทฯ
สามารถทำเรื่องขอเปิดดำเนินการใหม่ภายใต้ประทานบัตรเดิมได้ทันที
หากประทานบัตรดังกล่าวยังไม่หมดอายุ

- แหล่งถ่านหิน Kitadin ได้หยุดทำการผลิตชั่วคราวตั้งแต่ต้นปี 2550
เนื่องจากปัญหาทางเทคนิคและความไม่คุ้มค่าในเชิงพาณิชย์ แต่ในปี 2552 ได้ดำเนินการผลิตอีกครั้ง
หลังจากผลการศึกษาแสดงถึงความคุ้มค่าในเชิงพาณิชย์

4.2 การตลาดและภาวะการแข่งขัน

  (ก) การตลาด

  1. การตลาดธุรกิจถ่านหิน

1.  ตลาดถ่านหินต่างประเทศ

  ในปี 2552 ถือเป็นตลาดขาลงของอุตสาหกรรมถ่านหิน
  เพราะความต้องการใช้ถ่านหินได้ลดลงเป็นอย่างมากจากปัญหาวิกฤติการเงิน
  ทำให้เกิดภาวะถ่านหินล้นตลาดขึ้น เนื่องจากการผลิตถ่านหินมีมากกว่าความต้องการใช้งาน
  ราคาถ่านหินได้ตกลงต่อเนื่องจากปีก่อน อยู่ในระดับต่ำสุดในช่วงไตรมาสแรกของปี 2552
  อย่างไรก็ตามความต้องการใช้ถ่านหินนำเข้าของประเทศจีนได้เพิ่มขึ้นอย่างรวดเร็ว
  โดยเฉพาะในครึ่งหลังของปี เพราะความต้องการใช้พลังงานของประเทศจีนยังคงเพิ่มสูงขึ้น
  ราคาถ่านหินในประเทศจีนคงอยู่ในระดับที่สูง
  ทำให้ผู้ใช้ถ่านหินทางตอนใต้ของประเทศจีนหันมานำเข้าถ่านหินจากประเทศออสเตรเลีย
  และประเทศอินโดนีเซีย เพราะมีราคาต่ำกว่าซื้อจากภายในประเทศ
  ประเทศจีนนำเข้าถ่านหินประเภทเชื้อเพลิงให้ความร้อนเพิ่มขึ้นจากปีก่อนหน้าถึง 140%
  และความต้องการใช้ถ่านหินนำเข้าของประเทศอินเดียได้เพิ่มสูงขึ้น
  ทำให้ภาพรวมตลาดถ่านหินประเภทเชื้อเพลิงให้ความร้อนยังคงเติบโตอย่างต่อเนื่อง

  จากวิกฤติการเงินโลกที่ทำให้ความต้องการใช้ถ่านหินในยุโรปและสหรัฐอเมริกาหดตัวลง
  มีผลทำให้ผู้ผลิตถ่านหินในประเทศโคลอมเบียต้องลดกำลังการผลิต
  และผู้ผลิตถ่านหินในสาธารณรัฐแอฟริกาใต้และรัสเซียต้องหันมาส่งออกถ่านหินไปยังตลาดเอเชียซึ่งเป็นตลาดที่มีการเติบโตสูงเพิ่มมากขึ้น
  จากการที่ความต้องการถ่านหินนำเข้าในเอเชียเพิ่มสูงขึ้นและความต้องการถ่านหินนำเข้าในยุโรปชะลอตัวลง
  ทำให้ราคาถ่านหินที่ท่าเรือนิว-คาสเซิล (Newcastle)
  ซึ่งเป็นตัวแทนของราคาถ่านหินในเอเชียปรับตัวสูงขึ้นกว่าราคาถ่านหินที่ท่าเรือริชาร์ดเบย์
  (Richards Bay) ซึ่งเป็นท่าเรือหลักที่ใช้ส่งถ่านหินไปยังยุโรป
  โดยบางช่วงเวลามีส่วนต่างของราคามากกว่า 10 เหรียญสหรัฐต่อตัน

  การเริ่มฟื้นตัวทางเศรษฐกิจในหลายๆ ประเทศ
  ทำให้เชื่อว่าจุดต่ำสุดของราคาถ่านหินได้ผ่านไปแล้ว และราคาถ่านหินอยู่ในช่วงขาขึ้น
  และจากการที่ภูมิภาคเอเชียเป็นภูมิภาคที่มีอัตราการเติบโตของความต้องการใช้ถ่านหินสูงที่สุด
  ทำให้ผู้ผลิตถ่านหินจากออสเตรเลียและอินโดนีเซียมีความได้เปรียบทางภูมิศาสตร์เนื่องจากอยู่ใกล้ผู้ใช้มากกว่า

  กลยุทธ์ในการแข่งขัน

  ในปี 2552 บริษัทฯ ได้เน้นเรื่องการบริหารความสัมพันธ์กับลูกค้าเพื่อรักษาลูกค้าในระยะยาว
  ร่วมไปกับการจำหน่ายถ่านหินไปยังตลาดที่ให้ราคาดี
  โดยได้กำหนดกลยุทธ์หลักในการแข่งขันไว้ดังนี้

-   เสริมสร้าง “BANPU” Brand อย่างต่อเนื่อง

  บริษัทฯ ได้เสริมสร้างความแข็งแกร่งของ “BANPU” Brand
  โดยการเข้าไปเป็นผู้สนับสนุนการประชุมถ่านหินโลกในที่ต่างๆ อย่างต่อเนื่อง
  มีผู้บริหารระดับสูงของบริษัทฯ ได้รับเชิญให้ไปบรรยายในการประชุมถ่านหินโลกในที่ต่างๆ
  ทั้งในเอเชียและยุโรป ทำให้บริษัทฯ เป็นที่รู้จักของผู้ผลิต ผู้จำหน่าย
  และผู้ใช้ถ่านหินจากทั่วโลกมากยิ่งขึ้น อีกทั้งการที่บริษัทฯ ได้ชื่อว่าเป็นบริษัทผู้ผลิตถ่านหินคุณภาพดี
  มีความมั่นคงและสม่ำเสมอในการส่งมอบ และมีความเป็นมืออาชีพ

-   ขยายฐานลูกค้า

  บริษัทฯ ได้ขยายฐานลูกค้าไปยังประเทศจีนซึ่งเป็นตลาดที่มีการเติบโตสูงที่สุดในโลก
  โดยการทำสัญญาซื้อขายถ่านหินระยะสั้นและระยะยาวกับผู้ซื้อในจีน นอกจากนี้แล้วบริษัทฯ
  ได้เริ่มขยายฐานลูกค้าในประเทศอินเดียมากขึ้นเพื่อรองรับความต้องการถ่านหินของอินเดียที่คาดว่าจะเพิ่มสูงขึ้นอย่างรวดเร็วในอนาคต
  ซึ่งจะทำให้บริษัทฯ ไม่ผูกติดกับตลาดใดตลาดหนึ่งมากเกินไป ทำให้บริษัทฯ
  มีความมั่นคงทางด้านรายได้

-   การบริหารความสัมพันธ์กับลูกค้า

  บริษัทฯ
  ได้นำผลการสัมภาษณ์และการสำรวจความพึงพอใจของลูกค้ามาปรับปรุงกระบวนการทำงานภายในเพื่อให้สามารถตอบสนองความต้องการของลูกค้าและเพิ่มความพึงพอใจให้กับลูกค้ามากขึ้น

-   การเพิ่มความน่าเชื่อถือและความมั่นคงในการส่งมอบ

  บริษัทฯ ได้ทำการปรับปรุงกระบวนการขนส่งและขนถ่ายถ่านหินของบริษัทฯ
  เพื่อเพิ่มความมั่นคงและความสม่ำเสมอในการส่งมอบถ่านหินให้ลูกค้า
  โดยการปรับปรุงท่าเรือบอนตัง (Bontang Coal Terminal) ในสาธารณรัฐอินโดนีเซีย
  ซึ่งเป็นท่าเรือสำหรับขนถ่ายถ่านหินที่ใหญ่ที่สุดของบริษัทฯ ให้สามารถขนถ่ายถ่านหินได้ปีละ 18.5
  ล้านตัน ซึ่งจะทำให้บริษัทฯ สามารถตอบสนองความต้องการของลูกค้าได้มากขึ้น
  ในขณะเดียวกันบริษัทฯ ก็ได้เพิ่มพื้นที่กองเก็บถ่านหินที่ท่าเรือบอนตัง
  ระบบการรับถ่านหินจากเรือลำเลียงเข้ากองสต็อก
  รวมไปถึงพัฒนาระบบติดตามและตรวจสอบการใช้งานของเรือลำเลียงถ่านหิน
  เพื่อให้สามารถใช้งานได้อย่างเต็มประสิทธิภาพ

-   การปรับปรุงระบบควบคุมคุณภาพ

  บริษัทฯ
  ได้ปรับปรุงกระบวนการทำงานภายในใหม่เพื่อเพิ่มประสิทธิภาพในการควบคุมคุณภาพถ่านหินโดยเน้นเรื่องการป้องกันมากกว่าการแก้ปัญหา
  ดังนี้

-   จัดตั้งหน่วยงานประสานงานด้านคุณภาพ (Coal Quality Compliance Coordinator)

  หน่วยงานนี้จะทำหน้าที่ประสานงานกับฝ่ายผลิตและฝ่ายตลาด
  เพื่อให้ทราบคุณภาพถ่านหินล่วงหน้าตั้งแต่ขั้นตอนการวางแผนทำเหมืองจนถึงการส่งมอบถ่านหินลงเรือให้ลูกค้า
  หน่วยงานนี้จะติดตามคุณภาพถ่านหินในทุกๆ ขั้นตอนการผลิต การขนส่ง การกองเก็บที่ท่าเรือ
  และจะดำเนินการแก้ไขทันทีที่พบข้อผิดพลาด

-   ปรับปรุงพื้นที่กองสต็อก

  หน่วยงานที่จัดตั้งขึ้น ได้ทำการสำรวจกองสต็อก
  และทำการปรับปรุงและบดอัดพื้นที่กองสต็อกในส่วนที่อาจจะทำให้มีสิ่งแปลกปลอมปนไปกับถ่านหินได้
  นอกจากนี้
  ยังได้ประสานงานกับหน่วยงานคุณภาพกลางในการตรวจสอบพื้นที่กองสต็อกก่อนที่จะรับถ่านเข้ากอง
  เพื่อให้แน่ใจว่าไม่มีสิ่งแปลกปลอมอยู่ในพื้นที่กองถ่านหิน

-   ติดตั้งระบบดักสิ่งแปลกปลอมที่สายพานลำเลียง

  บริษัทฯ ได้ติดตั้งตะแกรง (Grizzly bar) เพื่อใช้ดักสิ่งแปลกปลอมที่ปนมากับถ่านหิน
  เพื่อเสริมสร้างความมั่นใจให้กับระบบควบคุมคุณภาพของบริษัทฯ

-   พัฒนาโปรแกรมบริหารจัดการคุณภาพถ่านหิน

  บริษัทฯ ได้พัฒนาโปรแกรมบริหารจัดการคุณภาพถ่านหิน (Worksheet Integration)
  มาช่วยในการทำงานของหน่วยงานประสานงานด้านคุณภาพ เพื่อเพิ่มประสิทธิภาพในการตัดสินใจ
  ทำให้ระบบการควบคุมคุณภาพทำได้ถูกต้องและรวดเร็วขึ้น

-   การปรับปรุงฐานข้อมูลลูกค้าให้ทันสมัย

  บริษัทฯ ได้ปรับปรุงฐานข้อมูลลูกค้าให้ทันสมัย
  ครอบคลุมถึงข้อมูลทางด้านเทคนิคและข้อมูลที่จะใช้ในการบริหารความสัมพันธ์กับลูกค้า
  เพื่อนำมาใช้ในการวางแผนและปรับปรุงกลยุทธ์ของบริษัทฯ
  ให้สอดคล้องกับสถานการณ์การตลาดในแต่ละช่วงเวลา
  และตอบสนองความต้องการของลูกค้าได้ตรงตามความต้องการของลูกค้าแต่ละราย

-   การเพิ่มความรวดเร็วในการให้บริการ

  นอกจากบริษัทฯ จะได้นำระบบคอมพิวเตอร์มาใช้ในการติดตามการผลิต การขนส่งถ่านหิน
  และการออกเอกสารต่างๆ เช่น ใบแจ้งหนี้ (Invoice) การคำนวณราคา
  รวมถึงข้อมูลด้านคุณภาพถ่านหินมาใช้แล้ว
  หน่วยงานประสานงานด้านคุณภาพที่ได้จัดตั้งขึ้นมาใหม่ยังทำให้บริษัทฯ
  สามารถตอบข้อร้องเรียนต่างๆ จากลูกค้าได้เร็วขึ้น และการทำงานในเชิงรุก
  เน้นการป้องกันมากกว่าการแก้ปัญหา ทำให้ลดข้อผิดพลาดต่างๆ ลงได้มาก
  จะเป็นการช่วยลดต้นทุนและเวลาทางด้านการติดต่อสื่อสารของลูกค้าลง

-   การเชิญลูกค้ามาเยี่ยมชมเหมืองของบริษัท

  บริษัทฯ ได้มีการเชิญผู้บริหารระดับสูงของลูกค้ารายใหญ่เข้าเยี่ยมชมกิจการของบริษัทฯ
  เพื่อให้ลูกค้ามีความเข้าใจในกระบวนการผลิต การขนส่ง และการควบคุมคุณภาพ และเป็นการ
  Update ข้อมูลสถานการณ์ล่าสุดของบริษัทฯ ให้ลูกค้ารับทราบ ทำให้บริษัทฯ
  ได้รับความเชื่อถือจากลูกค้ามากขึ้น
  นอกจากนี้ยังเป็นการกระชับความสัมพันธ์กับลูกค้าให้ดียิ่งขึ้นอีกด้วย

-   การสนับสนุนทางด้านเทคนิค

  บริษัทฯ ได้ว่าจ้างผู้เชี่ยวชาญทางด้านเทคโนโลยีการใช้งานถ่านหิน (Coal Utilization
  Expert)
  ในการให้คำแนะนำและช่วยเหลือลูกค้าในการเพิ่มประสิทธิภาพการใช้งานถ่านหินของบริษัทฯ
  อันจะเป็นการช่วยลูกค้าลดต้นทุนการใช้ถ่านหินลง

-   การสร้างมูลค่าเพิ่ม

  บริษัทฯ ได้นำถ่านหินที่มีคุณภาพปานกลาง แต่มีปริมาณกำมะถันและขี้เถ้าต่ำ
  มาผสมกับถ่านหินที่มีคุณภาพสูง ทำให้ได้ผลิตภัณฑ์ที่มีคุณภาพดีที่สามารถขายในตลาดที่ให้ราคาสูงได้
  ทำให้บริษัทฯ มีปริมาณผลิตภัณฑ์ที่มีราคาสูงเพิ่มขึ้น

-   มุ่งเน้นสร้างฐานลูกค้าระยะยาว (Focus on Long Term Customer)

  บริษัทฯ ได้ให้ความสำคัญกับการสร้างความสัมพันธ์กับลูกค้าในระยะยาว ทำให้บริษัทฯ
  มีลูกค้าประจำอยู่เป็นจำนวนมาก ครอบคลุมปริมาณถ่านหินส่วนใหญ่ของยอดขายของบริษัทฯ
  ถึงแม้ลูกค้าบางรายจะไม่มีการทำสัญญาซื้อขายถ่านหินระยะยาวกับบริษัทฯ
  แต่ก็ซื้อถ่านหินของบริษัทฯ ต่อเนื่องตลอดมา บริษัทฯ
  ยังคงเน้นการเสริมสร้างความสัมพันธ์ที่ดีกับลูกค้าต่อไป ผ่านกิจกรรมต่างๆ เช่น
  การแลกเปลี่ยนข้อมูลภาวะตลาดถ่านหิน การเชิญลูกค้ามาเยี่ยมชมกิจการของบริษัทฯ
  การส่งเจ้าหน้าที่ออกไปสัมภาษณ์และรับฟังความคิดเห็นและข้อเสนอแนะจากลูกค้า
  การให้ความช่วยเหลือลูกค้าทางด้านเทคนิค เป็นต้น เพื่อให้บริษัทฯ มีความใกล้ชิดกับลูกค้ามากขึ้น

  คู่แข่งขันที่สำคัญ

  คู่แข่งขันที่สำคัญของบริษัทฯ ได้แก่ ผู้ผลิตรายใหญ่ในประเทศออสเตรเลีย สาธารณรัฐประชาชนจีน
  สาธารณรัฐอินโดนีเซีย ประเทศแอฟริกาใต้ และรัสเซีย

  นโยบายด้านราคา

  บริษัทฯ ตั้งราคาขายตามราคาตลาดในขณะนั้น โดยทั่วไปบริษัทฯ
  ได้มีการตกลงราคาซื้อขายถ่านหินกับลูกค้าแต่ละรายปีละ 1 ครั้ง
  โดยมีการกระจายการตกลงราคาออกไปอยู่ในช่วงต่างๆ ของปีขึ้นอยู่กับสัญญาที่ทำไว้กับลูกค้า
  ที่มีทั้งแบบราคาคงที่ และราคาที่เปลี่ยนแปลงไปตามราคาตลาดโลกหรือที่เรียกว่า Index Link
  การขายแบบราคาคงที่จะเป็นการประกันรายได้ของบริษัทฯ
  และลดผลกระทบจากความผันผวนของราคาถ่านหินในตลาดโลก บริษัทฯ
  ได้ปรับสัดส่วนการขายแบบราคาคงที่และราคาที่เปลี่ยนแปลงไปตามราคาตลาดโลก
  ให้เหมาะสมกับสภาวะตลาดในขณะนั้น ทำให้ราคาขายถ่านหินของบริษัทฯ
  ในปีที่ผ่านมายังคงอยู่ในระดับสูง ทั้งที่ราคาถ่านหินในตลาดโลกปรับตัวลงค่อนข้างมาก

  ลักษณะของลูกค้า

  ลูกค้าส่วนใหญ่ของบริษัทฯ เป็นโรงไฟฟ้าถ่านหินขนาดใหญ่
  ที่มีความต้องการใช้ถ่านหินในการผลิตกระแสไฟฟ้าเป็นจำนวนมาก
  ซึ่งได้กระจายอยู่ในประเทศต่างๆ เช่น ญี่ปุ่น เกาหลีใต้ ไต้หวัน จีน มาเลเซีย ฟิลิปปินส์
  อินโดนีเซีย และบางประเทศในแถบยุโรป นอกจากนี้บริษัทฯ
  ได้จำหน่ายถ่านหินให้กับอุตสาหกรรมปูนซีเมนต์ ปิโตรเคมี กระดาษ พลาสติกและเคมีภัณฑ์ เป็นต้น
  บริษัทฯ คงเน้นลูกค้ากลุ่มอุตสาหกรรมผลิตไฟฟ้า
  เนื่องจากเป็นกลุ่มที่มีความต้องการแน่นอนและมีอัตราการเติบโตสูง แต่บริษัทฯ
  คงขายถ่านหินบางส่วนให้กับกลุ่มอุตสาหกรรมอื่นๆ เพื่อกระจายฐานลูกค้าของบริษัทฯ ไปหลายๆ
  อุตสาหกรรม และรักษาความสัมพันธ์ที่ดีกับลูกค้าไว้

  การจัดจำหน่ายและช่องทางการจัดจำหน่าย

  ในการจำหน่ายถ่านหินให้ลูกค้า บริษัทฯ
  มีการเสนอขายตรงให้กับลูกค้าและการขายผ่านตัวแทนจำหน่าย (Agent)
  การขายตรงให้กับลูกค้ามักจะเป็นการขายในประเทศที่บริษัทฯ มีสำนักงานตั้งอยู่ เช่น
  สาธารณรัฐอินโดนีเซีย ประเทศไทย แต่ในประเทศที่ไม่มีสำนักงานตั้งอยู่ บริษัทฯ
  จะใช้ตัวแทนจำหน่าย (Agent) ในประเทศนั้นๆ เพื่ออำนวยความสะดวกต่างๆ แก่ลูกค้า
  รวมทั้งดำเนินการด้านเอกสาร นอกจากนี้ ยังเป็นผู้ช่วยบริษัทฯ
  ในการหาข้อมูลสถานการณ์พลังงาน ถ่านหิน ลูกค้า และคู่แข่งขันในประเทศเหล่านั้น ให้บริษัทฯ
  เพื่อใช้เป็นข้อมูลในการวางแผน นอกจากนี้บริษัทฯ ได้มีการขายผ่านบริษัทเพื่อการค้า (Trading
  Company) เพื่อใช้ในการเข้าถึงลูกค้าเป้าหมาย
  และเป็นการลดภาระค่าใช้จ่ายในด้านการตลาดของบริษัทฯ

1.  ตลาดถ่านหินในประเทศไทย

  ถึงแม้ภาพรวมความต้องการใช้ถ่านหินในภาคอุตสาหกรรมในช่วง 10 เดือนแรกของปี 2552
  ลดลงประมาณร้อยละ 5.2 จากช่วงเดียวกันของปีก่อนหน้า
  แต่การนำเข้าถ่านหินจากต่างประเทศในช่วง 10 เดือนแรกของปี 2552 กลับเพิ่มขึ้นร้อยละ 4.3
  ทั้งนี้เพราะได้มีผู้ค้าถ่านหินรายย่อยเพิ่มขึ้นหลายราย แต่ละรายมีสถานที่กองเก็บถ่านหินของตัวเอง
  และได้มีการนำถ่านหินเข้ามากองเก็บไว้ ประกอบกับผู้ค้าถ่านหินขนาดกลางยังคงนำถ่านหินเข้ามา
  ทั้งๆ ที่มีถ่านหินในสต็อกอยู่เป็นจำนวนมาก
  สาเหตุที่ผู้ค้าถ่านหินขนาดกลางต้องนำถ่านหินเข้ามาเพิ่ม
  เพราะราคาถ่านหินในตลาดโลกได้ลดลงอย่างมาก
  และถ่านหินที่ค้างอยู่ในสต็อกเป็นถ่านหินที่มีต้นทุนสูง จึงต้องนำถ่านหินที่มีต้นทุนต่ำกว่ามาผสม
  เพื่อให้ต้นทุนถ่านหินลดลง
  จึงเป็นเหตุให้การนำเข้าถ่านหินสูงกว่าปีที่แล้วในขณะที่การใช้ถ่านหินลดลง
  แต่ถ่านหินที่นำเข้าส่วนใหญ่ได้เก็บสต็อกไว้ที่คลังสินค้าของผู้ค้าถ่านหิน และไม่ได้ขายไปให้ผู้ใช้
  การเพิ่มขึ้นของผู้ค้าถ่านหินทำให้การแข่งขันในตลาดโรงงานขนาดเล็กรุนแรงขึ้น
  สำหรับผู้ใช้ถ่านหินรายใหญ่ เช่น อุตสาหกรรมปูนซีเมนต์ และโรงงานที่ใช้หม้อไอน้ำขนาดใหญ่
  มีศักยภาพที่จะนำเข้าถ่านหินมาจากต่างประเทศโดยตรง หรือซื้อจาก supplier รายใหญ่

  กลยุทธ์ในการแข่งขัน

-   ถ่านหินผลิตในประเทศไทย

  ถ่านหินที่บริษัทฯ ผลิตในประเทศไทย จะจำหน่ายให้กับลูกค้าประจำของบริษัทฯ
  ที่มีความสัมพันธ์ทางธุรกิจมาอย่างยาวนาน
  โดยถ่านหินส่วนใหญ่จะขายภายใต้สัญญาซื้อขายระยะยาว ซึ่งบริษัทฯ
  จะเน้นในเรื่องการผลิตถ่านหินให้ได้คุณภาพและปริมาณเป็นไปตามข้อตกลงที่ทำไว้กับลูกค้า
  โดยเน้นในเรื่องการให้บริการหลังการขาย การส่งมอบที่ตรงเวลา
  และมีความรับผิดชอบต่อสิ่งแวดล้อมและชุมชน

-   ถ่านหินนำเข้าจากต่างประเทศ

-   บริษัทฯ มีความสัมพันธ์ใกล้ชิดกับลูกค้ามาอย่างยาวนาน
    และได้แสดงให้ลูกค้าเห็นว่าตลอดระยะเวลาที่ผ่านมาบริษัทฯ
    มีความรับผิดชอบต่อพันธะสัญญาต่างๆ
    ที่มีต่อลูกค้าทั้งในเรื่องของการผลิตถ่านหินที่ตรงกับความต้องการองลูกค้าทั้งปริมาณและคุณภาพ
    และการส่งมอบที่ตรงต่อเวลา
    ทำให้ได้รับความไว้วางใจจากลูกค้าในการรับซื้อถ่านหินนำเข้าจากต่างประเทศไปใช้อย่างต่อเนื่อง

-   บริษัทฯ มีแหล่งถ่านหินของบริษัทฯ
    เองในประเทศสาธารณรัฐอินโดนีเซียทำให้ได้รับความเชื่อถือจากลูกค้าในด้านของความมั่นคงในการส่งมอบ
    ทำให้บริษัทฯ มีความพร้อมในการทำสัญญาซื้อขายถ่านหินทั้งในระยะสั้นและระยะยาว

-   บริษัทฯ ได้เชิญลูกค้าไปเยี่ยมชมเหมืองของบริษัทฯ ที่ประเทศสาธารณรัฐอินโดนีเซีย
    เพื่อสร้างความเชื่อมั่นต่อลูกค้าว่าบริษัทฯ
    มีถ่านหินเพียงพอต่อความต้องการของลูกค้าทั้งในเรื่องของปริมาณ คุณภาพ
    และความมั่นคงในการส่งมอบในระยะยาว

-   เน้นลูกค้าระยะยาว

  บริษัทฯ คงให้ความสำคัญกับการสร้างความสัมพันธ์กับลูกค้าในระยะยาว
  โดยการเสาะแสวงหาปริมาณสำรองถ่านหินเพิ่มเติมอยู่ตลอดเวลา
  เพื่อให้มั่นใจได้ว่าลูกค้าจะมีถ่านหินใช้อย่างเพียงพอและต่อเนื่องตลอดไป นอกจากนี้บริษัทฯ
  จัดให้มีทีมงานออกไปให้ความรู้กับลูกค้าทั้งทางด้านเทคนิคและภาวะตลาดถ่านหินเพื่อรักษาความสัมพันธ์ที่ดีกับลูกค้าไว้อย่างต่อเนื่อง

-   คลังสินค้า (Coal Distribution Center)

  บริษัทฯ ได้จัดตั้งคลังสินค้าเพิ่มขึ้นอีก 1 แห่ง เพื่อให้สามารถบริการลูกค้าได้ทั่วถึงมากขึ้น
  โดยคลังสินค้าของบริษัทฯ ที่จัดตั้งขึ้น จะใช้ในการกองเก็บถ่านหินที่นำเข้ามาจากต่างประเทศ
  ก่อนที่จะกระจายไปยังลูกค้าในลักษณะทยอยส่งมอบให้ลูกค้า
  ทั้งนี้เพื่อเป็นการลดภาระในการจัดการเรื่องการกองเก็บสต็อกถ่านหินรวมทั้งช่วยลดต้นทุนสินค้าคงเหลือของลูกค้า
  นอกจากนี้บริษัทฯ ยังใช้คลังสินค้าเป็นที่ปรับปรุงคุณลักษณะถ่านหิน
  ทั้งในเรื่องของการคัดขนาดและค่าความร้อนให้มีคุณสมบัติเหมาะสมกับการใช้งานของลูกค้าแต่ละราย
  โดยบริษัทฯ ได้มุ่งเน้นเรื่องการส่งมอบที่ตรงเวลา
  การควบคุมคุณภาพถ่านหินให้ตรงตามข้อกำหนดของลูกค้า
  รวมทั้งควบคุมการปฏิบัติงานในพื้นที่ให้เป็นไปตามข้อกำหนดของการรักษาสภาพแวดล้อม
  และดูแลเรื่องผลกระทบต่อชุมชนในบริเวณใกล้เคียง
  ทั้งนี้เพื่อให้ลูกค้ามีความมั่นใจในเรื่องการส่งมอบในระยะยาว

  คู่แข่งขันที่สำคัญ

-   ถ่านหินในประเทศ ได้แก่ บริษัท ปูนซิเมนต์ไทยอุตสาหกรรม จำกัด (บริษัท
    ปูนซิเมนต์ไทยอุตสาหกรรม จำกัด ผลิตเพื่อป้อนถ่านหินให้กับกลุ่มซิเมนต์ไทย)
    และผู้ผลิตรายย่อย

-   ถ่านหินนำเข้าจากต่างประเทศ
    ในปีที่ผ่านมาจำนวนผู้ค้าถ่านหินที่นำถ่านหินเข้ามาจำหน่ายในประเทศไทยมีจำนวนเพิ่มขึ้น
    โดยมีผู้ค้ารายใหญ่ประมาณ 15 ราย ผู้ค้าถ่านหินที่มีแหล่งถ่านหินของตนเองมีเพียงไม่กี่ราย
    ผู้ค้าส่วนใหญ่จะเป็นบริษัทเพื่อการค้า (Trading Company) จะทำในลักษณะซื้อมา ขายไป
    ไม่มีแหล่งถ่านหินเองทำให้มีปัญหาเรื่องความไม่แน่นอนในการส่งมอบและความสม่ำเสมอของคุณภาพถ่านหิน
    แต่จากการที่ความต้องการใช้ถ่านหินนำเข้าเพิ่มขึ้นสูงมาก
    จึงเป็นโอกาสให้มีผู้ค้ารายใหม่เข้ามาทำธุรกิจนี้เพิ่มขึ้น

  นโยบายด้านราคา

-   ถ่านหินผลิตในประเทศไทย

  เนื่องจากปริมาณสำรองถ่านหินในประเทศมีปริมาณจำกัด
  และส่วนใหญ่ได้ทำสัญญาซื้อขายระยะยาวกับลูกค้ารายใหญ่ไว้หมดแล้ว
  ดังนั้นราคาจำหน่ายถ่านหินในประเทศจึงเป็นราคาที่ผูกพันตามสัญญาระยะยาว
  สำหรับลูกค้ารายย่อย
  จะมีการปรับราคาจำหน่ายในทิศทางเดียวกับแนวโน้มราคาถ่านหินในตลาดโลก

-   ถ่านหินนำเข้าจากต่างประเทศ

  ราคาจำหน่ายถ่านหินนำเข้าจากต่างประเทศจะเป็นไปตามกลไกของตลาดโลก
  โดยจะขึ้นอยู่กับช่วงเวลาที่เสนอขายให้ลูกค้า
  โดยการทำสัญญาซื้อขายกับลูกค้ามีทั้งสำหรับการส่งมอบเป็นครั้งๆ
  หรือสำหรับระยะเวลาหนึ่งปีหรือระยะเวลามากกว่าหนึ่งปี ขึ้นกับความต้องการของลูกค้า
  การจำหน่ายถ่านหินนำเข้าส่วนใหญ่บริษัทฯ จะทำการขนส่งให้ลูกค้า
  ดังนั้นราคาที่เสนอขายจึงรวมค่าระวางเรือไว้ด้วย บริษัทฯ
  จะทำสัญญาเช่าเรือเดินสมุทรให้เพียงพอสำหรับการขนส่งถ่านหินตามปริมาณและระยะเวลาที่กำหนดในสัญญา

  ลักษณะของลูกค้า

  ลักษณะของลูกค้าโดยรวมอยู่ในภาคอุตสาหกรรม ซึ่งสามารถแบ่งย่อยได้เป็น

1.  อุตสาหกรรมปูนซีเมนต์ ซึ่งใช้ถ่านหินในกระบวนการผลิตปูนซีเมนต์
    และนับเป็นกลุ่มผู้ใช้ถ่านหินกลุ่มใหญ่ที่สุดของภาคเอกชนในประเทศไทย
    ลูกค้าในกลุ่มนี้มีจำนวนน้อยราย แต่ละรายจะมีความต้องการใช้ถ่านหินในปริมาณมาก

2.  โรงไฟฟ้าถ่านหินภายใต้โครงการผู้ผลิตไฟฟ้าอิสระ (IPP) หรือผู้ผลิตไฟฟ้าขนาดเล็ก

3.  อุตสาหกรรมผลิตกระแสไฟฟ้าและไอน้ำ
    ซึ่งใช้ถ่านหินเป็นเชื้อเพลิงให้ความร้อนในหม้อไอน้ำขนาดใหญ่
    ประกอบไปด้วยอุตสาหกรรมกระดาษ ปิโตรเคมี และสิ่งทอ

4.  อุตสาหกรรมอื่นๆ
    ซึ่งใช้ถ่านหินเป็นเชื้อเพลิงให้ความร้อนในหม้อไอน้ำขนาดเล็กหรือใช้เป็นเชื้อเพลิงในการเผา
    อบ ต้ม ในกระบวนการผลิต ซึ่งส่วนใหญ่จะเป็นโรงงานขนาดเล็ก เช่น โรงงานผลิตกระดาษ
    เยื่อกระดาษ ขนาดเล็ก อุตสาหกรรมเคมี อาหาร ปูนขาว เป็นต้น
    ผู้ใช้ถ่านหินในกลุ่มนี้จะเป็นผู้ใช้รายย่อย ที่มีปริมาณการใช้ต่อรายไม่มากนัก แต่มีจำนวนผู้ใช้มาก
    และต้องการถ่านหินที่มีคุณลักษณะเฉพาะกว่า 3 กลุ่มแรก

  2. การตลาดธุรกิจไฟฟ้า

  2.1 การตลาดธุรกิจไฟฟ้าในสาธารณรัฐประชาชนจีน

  ในปี 2552 บริษัทฯ ได้รับผลกระทบจากภาวะเศรษฐกิจตกต่ำบ้าง
  ทำให้จำหน่ายไฟฟ้าและไอน้ำได้ต่ำกว่าเป้าหมายในครึ่งปีแรก
  แต่ตลาดก็ได้ฟื้นคืนกลับมาในครึ่งปีหลัง บริษัทฯ ได้บริหารการผลิตไฟฟ้าไปตามภาวการณ์ของตลาด
  ทั้งนี้เนื่องจากสภาวะเศรษฐกิจทำให้ความต้องการใช้ไฟฟ้าภาครวมอยู่ในภาวะที่ลดลง
  เป็นผลให้ปริมาณการผลิตและจำหน่ายทั้งปีต่ำกว่าปี 2551 ที่ผ่านมา แต่ทั้งนี้บริษัทฯ
  ได้เน้นการบริหารต้นทุนการผลิต
  โดยเพิ่มประสิทธิภาพการผลิตทั้งไฟฟ้าและไอน้ำชดเชยยอดขายที่ลดลง ทำให้บริษัทฯ
  สามารถดำเนินธุรกิจเป็นไปได้ด้วยดีอย่างต่อเนื่อง

  สำหรับสถานการณ์ถ่านหินในสาธารณรัฐประชาชนจีนในปี 2552 นั้น
  ราคาถ่านหินเฉลี่ยอยู่ในระดับค่อนข้างคงที่ แต่ได้ปรับตัวสูงขึ้นในช่วงไตรมาสที่ 4
  ที่เป็นช่วงฤดูหนาว ซึ่งเป็นช่วงที่ความต้องการใช้เชื้อเพลิงเพิ่มสูงขึ้น ในส่วนของบริษัทฯ
  ได้ปรับกลยุทธ์การจัดซื้อถ่านหินไปตามสถานการณ์ที่เกิดขึ้น กล่าวคือ
  ก่อนที่ราคาถ่านหินจะปรับตัวขึ้นในช่วงฤดูหนาว บริษัทฯ ได้เริ่มสำรองถ่านหินเพิ่มขึ้นอย่างต่อเนื่อง
  เพื่อบริหารต้นทุนเชื้อเพลิงให้อยู่ในระดับต่ำที่สุดเท่าที่จะทำได้

การบริหารความสัมพันธ์กับลูกค้า (Customer Relationship Management)

  บริษัทฯ
  ได้ให้ความสำคัญกับการบริหารความสัมพันธ์กับลูกค้าทั้งภาครัฐบาลและเอกชนอย่างต่อเนื่อง
  ทั้งการไฟฟ้าส่วนท้องถิ่นที่เป็นผู้รับซื้อไฟฟ้าและลูกค้าไอน้ำ
  โดยมีความยืดหยุ่นให้ลูกค้าที่ได้รับผลกระทบจากวิกฤตการณ์การเงินโลกตามความเหมาะสม
  มีการติดตามภาวะธุรกิจอันเป็นหนึ่งในมาตรการลดความเสี่ยงของบริษัทฯ
  ตลอดจนการเข้าไปช่วยลูกค้าบางรายในการเสนอแนะและปรับปรุงวิธีการบริหารงาน
  จนทำให้ลูกค้าสามารถดำเนินงานต่อไปได้อย่างมีประสิทธิภาพขึ้น นอกจากนี้บริษัทฯ
  ได้รักษาความสัมพันธ์ที่ดีกับรัฐบาลท้องถิ่น
  รวมทั้งให้ความร่วมมือกับหน่วยราชการและสนับสนุนกิจกรรมที่ดีของภาครัฐ
  จนได้รับการยอมรับว่าเป็นบริษัทตัวอย่างในท้องถิ่นที่ตั้งอยู่

2.2 ธุรกิจไฟฟ้าในสาธารณรัฐประชาธิปไตยประชาชนลาว

ปัจจุบันบริษัทฯ ได้ร่วมลงทุนกับบริษัทผลิตไฟฟ้าราชบุรีโฮลดิ้ง จำกัด (มหาชน)
และรัฐบาลลาวผ่านรัฐวิสาหกิจลาวในการจัดตั้งบริษัทร่วมทุน 2 บริษัทคือ Hongsa Power Co.,
Ltd. และ Phu Fai Mining Co., Ltd.
ซึ่งได้รับสัมปทานในการพัฒนาโครงการโรงไฟฟ้าพลังความร้อน โดยใช้ถ่านหินลิกไนต์เป็นเชื้อเพลิง
ณ ตอนเหนือของสาธารณรัฐประชาธิปไตยประชาชนลาว ขนาดกำลังการผลิตประมาณ 1,878
เมกะวัตต์ โดยจะจำหน่ายไฟฟ้าให้กับการไฟฟ้าฝ่ายผลิตแห่งประเทศไทย
และบางส่วนให้กับสาธารณรัฐประชาธิปไตยประชาชนลาว ภายในปี พ.ศ. 2558
ปัจจุบันอยู่ในขั้นตอนการเจรจาสัญญาซื้อขายกระแสไฟฟ้า

2.3 ธุรกิจไฟฟ้าในประเทศไทย

  บริษัทฯ มีสัดส่วนการผลิตไฟฟ้าตามสัดส่วนการลงทุนในอัตราร้อยละ 50
  ในโรงไฟฟ้าถ่านหินบีแอลซีพี หรือ 717 เมกะวัตต์ และลงทุนในอัตราร้อยละ 14.99
  ในโรงไฟฟ้าก๊าซธรรมชาติในบริษัท ราชบุรีโฮลดิ้ง จำกัด (มหาชน) หรือ 590 เมกะวัตต์
  ซึ่งทั้งหมดจำหน่ายกระแสไฟฟ้าให้กับการไฟฟ้าฝ่ายผลิตแห่งประเทศไทยตามสัญญาระยะยาวประเภท
  Independent Power Producer (IPP)

  กลยุทธ์ในการแข่งขัน

-   โรงไฟฟ้าถ่านหินในประเทศไทย

  บริษัทฯ ได้ให้ความสำคัญในเรื่องของสิ่งแวดล้อมและการยอมรับของชุมชนเป็นหลัก
  ในช่วงระยะเวลาที่ผ่านมา ประเทศไทยมีการตื่นตัวในเรื่องสิ่งแวดล้อม
  มีการปรับปรุงกฎหมายต่างๆ และมาตรฐานต่างๆ ให้สูงขึ้น
  ซึ่งส่งผลให้ต้องมีการลงทุนในส่วนนี้มากขึ้น
  ตลอดจนการต่อต้านโครงการโรงไฟฟ้าถ่านหินในพื้นที่ต่างๆ ทั่วประเทศ
  ความไม่ชัดเจนในนโยบายและหลักประกันจากภาครัฐฯ
  ทำให้บรรยากาศการลงทุนพัฒนาโครงการมีความเสี่ยงเพิ่มมากขึ้น

  คู่แข่งขันที่สำคัญ

-   ผู้ผลิตไฟฟ้ารายใหญ่ในประเทศ ได้แก่ บริษัท ผลิตไฟฟ้า จำกัด (มหาชน) บริษัทราชบุรีโฮลดิ้ง
    จำกัด (มหาชน) และบริษัท โกลว์ พลังงาน จำกัด (มหาชน)

-   ผู้ผลิตไฟฟ้าและนักลงทุนจากต่างประเทศ

  (ข) ภาวะการแข่งขัน

  สภาพการแข่งขันในอุตสาหกรรมถ่านหิน

  ถ่านหินเป็นแหล่งพลังงานที่มีความสำคัญต่อมนุษย์เป็นอย่างยิ่งเนื่องจากเป็นเชื้อเพลิงเชิงพาณิชย์ที่มีราคาถูกที่สุดถ่านหินที่นำมาใช้งานจะแบ่งออกเป็น
  2 ประเภทหลักๆ ได้แก่ ถ่านหินที่ใช้เป็นเชื้อเพลิงให้ความร้อน หรือที่เรียกว่า Steam Coal /
  Thermal Coal และถ่านหินที่ใช้ในการถลุงเหล็ก หรือที่เรียกว่า Coking Coal
  ถ่านหินที่ใช้ส่วนใหญ่จะเป็นถ่านหินประเภทที่ใช้เป็นเชื้อเพลิงให้ความร้อน
  โดยมีปริมาณการใช้ประมาณ 86% ของปริมาณถ่านหินที่ใช้กันทั้งโลก
  ส่วนใหญ่จะใช้ในโรงไฟฟ้าเพื่อผลิตกระแสไฟฟ้า

-   การค้าถ่านหินประเภทเชื้อเพลิงให้ความร้อน (Steam Coal/Thermal Coal) ในตลาดโลก

  []การค้าถ่านหินระหว่างประเทศ จะแบ่งออกเป็น 2 ประเภท ได้แก่ การค้าถ่านหินทางทะเล
  (Seaborne Trade) ได้แก่ การค้าถ่านหินที่มีการขนถ่านหินส่งทางทะเล
  และการค้าถ่านหินทางบก (Land-borne Trade) ได้แก่
  การค้าถ่านหินที่มีการขนส่งถ่านหินทางบก เช่น ทางรถไฟ ทางรถยนต์ เป็นต้น
  โดยทั่วไปมักจะเป็นประเทศที่มีเขตแดนติดกัน
  การค้าถ่านหินส่วนใหญ่จะเป็นการค้าถ่านหินทางทะเลโดยมีปริมาณประมาณ 90%
  ของปริมาณการค้าถ่านหินโลก

  []ปี 2552 ความต้องการใช้ถ่านหินในหลายประเทศได้หดตัวลง เนื่องจากวิกฤติการเงินโลก
  โดยเฉพาะประเทศพัฒนาแล้ว อย่าง สหรัฐอเมริกา สหภาพยุโรป และญี่ปุ่น
  ซึ่งได้รับผลกระทบจากวิกฤติค่อนข้างรุนแรง
  แต่ประเทศจีนยังคงมีอัตราการเติบโตทางเศรษฐกิจอยู่ในระดับสูง
  ถึงแม้จะได้รับผลกระทบจากวิกฤติการเงินก็ตาม ประเทศจีนมีการนำเข้าถ่านหินเพิ่มขึ้นมาก
  โดยเพิ่มขึ้นมากกว่า 40 ล้านตัน เมื่อเทียบกับปี 2551
  ทำให้ครอบคลุมปริมาณถ่านหินนำเข้าที่หดตัวลงของประเทศต่างๆ ทั้งหมด
  ในขณะเดียวกันการนำเข้าถ่านหินของประเทศอินเดียก็ได้เพิ่มขึ้นมาก
  ทำให้ภาพรวมการค้าถ่านหินยังคงมีการขยายตัวอยู่

  []ปริมาณการนำเข้าถ่านหิน ในปี 2552 มีปริมาณรวมประมาณ 695 ล้านตัน เพิ่มขึ้นจากปีก่อน
  2% เป็นผลมาจากความต้องการใช้ถ่านหินในประเทศจีนและประเทศอินเดียเพิ่มสูงขึ้น
  จึงทำให้ราคาถ่านหินในประเทศจีนเพิ่มสูงขึ้น ในขณะที่ราคาถ่านหินในต่างประเทศปรับตัวลง
  พร้อมกับค่าระวางเรือที่ได้ปรับตัวลดลง
  ทำให้ผู้ใช้ถ่านหินทางภาคใต้ของประเทศจีนหันมานำเข้าถ่านหินจากต่างประเทศมากขึ้น
  เพราะมีต้นทุนที่ถูกกว่า
  ในขณะที่การผลิตถ่านหินในประเทศอินเดียไม่สามารถตอบสนองความต้องการใช้ถ่านหินที่เพิ่มขึ้นมากได้
  ทำให้อินเดียต้องเพิ่มการนำเข้าถ่านหินจากต่างประเทศ

  ในด้านการส่งออกถ่านหินในปี 2552 คาดว่าจะมีปริมาณรวมประมาณ 696 ล้านตัน
  ใกล้เคียงกับปีที่ผ่านมา ประเทศอินโดนีเซียยังคงเป็นประเทศผู้ส่งออกรายใหญ่ที่สุด
  มีปริมาณการส่งออกกว่า 225 ล้านตัน รองลงมาคือประเทศออสเตรเลีย
  มีปริมาณการส่งออกประมาณ 136 ล้านตัน
  การส่งออกของโคลอมเบียและสหรัฐอเมริกาลดลงจากปีก่อนหน้านี้
  เนื่องจากความต้องการใช้ถ่านหินในสหรัฐอเมริกาและยุโรปหดตัวลง
  ในขณะที่การส่งออกของสาธารณรัฐแอฟริกาใต้ มีปริมาณใกล้เคียงกับปีที่แล้ว
  เพราะได้ขยายตลาดมายังภูมิภาคเอเชีย ซึ่งเป็นตลาดที่มีการเติบโตสูง
  และการส่งออกของประเทศจีนก็ได้ลดลงเป็นอย่างมาก
  เพราะความต้องการใช้ถ่านหินในประเทศสูงขึ้น
  ในขณะที่ราคาถ่านหินระหว่างประเทศไม่ดึงดูดให้ผู้ผลิตจีนทำการส่งออกถ่านหิน

  []

  []ราคาซื้อขายถ่านหินตามสัญญาซื้อขายถ่านหินระยะยาวระหว่างผู้ใช้ถ่านหินในประเทศญี่ปุ่นกับผู้ผลิตถ่านหินหลักในประเทศออสเตรเลีย
  (Australia-Japan Reference Price) ได้มีการตกลงราคาซื้อขายสำหรับการส่งมอบปี
  2552 (เมษายน 2552 ถึง มีนาคม 2553) ไว้ที่ประมาณ 70 เหรียญสหรัฐต่อตัน
  ปรับตัวลดลงจากปีก่อนถึง 44% ในขณะที่ราคาส่งออกถ่านหิน (FOB) ในตลาดจร (Spot
  market) จากท่าเรือนิวคาสเซิล (Newcastle) ในประเทศออสเตรเลีย ในปี 2552
  ได้ปรับลดลงมาแตะระดับต่ำสุดที่ใกล้ 60 เหรียญสหรัฐต่อตัน และแกว่งตัวอยู่ในระดับ 60-80
  เหรียญสหรัฐต่อตัน เกือบตลอดทั้งปี 2552 ในช่วงปลายปี 2552
  เกิดสภาพอากาศหนาวเย็นมากในประเทศจีน เกาหลีใต้ อินเดีย
  ทำให้ราคาถ่านหินในประเทศจีนเพิ่มขึ้นอย่างรวดเร็ว ส่งผลให้ราคาส่งออกถ่านหิน (FOB)
  ในตลาดจร (Spot market) ที่ท่าเรือนิวคาสเซิล (Newcastle) ปรับตัวเพิ่มขึ้นตาม

  สำหรับตลาดถ่านหินในปี 2553 คาดว่ามีแนวโน้มขยายตัวต่อเนื่อง
  จากการเริ่มฟื้นตัวทางเศรษฐกิจของหลายประเทศที่เคยได้รับผลกระทบจากวิกฤติการเงินในปีที่ผ่านมา
  ซึ่งจะทำให้ความต้องการใช้ถ่านหินเพิ่มขึ้น โดยเฉพาะในเอเชีย
  ในขณะที่ความต้องการใช้ถ่านหินในประเทศผู้ส่งออกหลักอย่างประเทศอินโดนีเซียจะเพิ่มขึ้นอย่างรวดเร็วจากการแล้วเสร็จของโรงไฟฟ้าหลายโรง
  ซึ่งจะทำให้การขยายตัวของการส่งออกของประเทศอินโดนีเซียมีจำกัด
  เพราะต้องเก็บถ่านหินไว้ใช้ภายในประเทศ
  ในขณะที่ความต้องการใช้ถ่านหินของอินเดียจะเพิ่มขึ้นอย่างต่อเนื่อง
  ส่งผลให้ภาวะตลาดถ่านหินมีความตึงตัวกว่าปีที่ผ่านมา

-   การค้าถ่านหินในประเทศไทย

  ความต้องการใช้ถ่านหินในภาคเอกชนของประเทศไทยในช่วง 10 เดือนแรกของปี 2552
  ชะลอตัวลงเนื่องจากผลกระทบจากวิกฤติเศรษฐกิจ โดยมีความต้องการใช้ถ่านหินรวม 14.81
  ล้านตัน ลดลง 5.2% จากช่วงเดียวกันของปีก่อน ในจำนวนนี้เป็นถ่านหินที่ผลิตในประเทศ 1.82
  ล้านตัน ลดลงจากปีก่อน 6.7% เนื่องจากแหล่งถ่านหินภายในประเทศได้ทยอยปิดตัวลง
  และเป็นถ่านหินนำเข้า 14.25 ล้านตัน ลดลง 5%

  []

  ในปี 2553 คาดว่าปริมาณความต้องการใช้ถ่านหินในประเทศไทยจะปรับตัวดีขึ้น
  จากการคาดการณ์ว่าจะมีการฟื้นตัวทางเศรษฐกิจ
  ซึ่งจะทำให้ความต้องการใช้ถ่านหินในภาคอุตสาหกรรมเพิ่มสูงขึ้น
  ในขณะเดียวกันมีโรงงานขนาดเล็กหลายโรงงานได้ดัดแปลงเครื่องจักร
  โดยเปลี่ยนจากการใช้น้ำมันเป็นเชื้อเพลิงมาใช้ถ่านหินเป็นเชื้อเพลิง
  เพื่อลดต้นทุนพลังงานเพราะถ่านหินมีราคาต่อหน่วยพลังงานที่ต่ำกว่า
  แต่ปริมาณการใช้ถ่านหินของกลุ่มนี้มีไม่มากนัก

  สภาพการแข่งขันในอุตสาหกรรมไฟฟ้า

-   ธุรกิจผลิตกระแสไฟฟ้าในสาธารณรัฐประชาชนจีน

  การเติบโตของอุตสาหกรรมไฟฟ้าในสาธารณรัฐประชาชนจีนในปี 2552
  ยังมีอัตราการเจริญเติบโตเพิ่มสูงขึ้นจากปี 2551
  ถึงแม้ในช่วงไตรมาสแรกและไตรมาสที่สองของปีได้รับผลกระทบจากวิกฤตการณ์การเงินของโลก
  ทำให้ปริมาณความต้องการใช้ไฟฟ้าในภาครวมยังมีอัตราการเจริญเติบโตในอัตราที่ลดลงเมื่อเทียบกับปี
  2551 แต่ในช่วงไตรมาสที่สามและไตรมาสที่สี่ความต้องการใช้ไฟฟ้ารวมได้กลับมาเพิ่มขึ้น
  เนื่องจากสภาพเศรษฐกิจเริ่มที่จะฟื้นตัวจากแผนการกระตุ้นเศรษฐกิจของรัฐบาลในการให้เงินสนับสนุนต่อโครงการสาธารณูปโภคต่างๆ
  รวมถึงการกระตุ้นการบริโภคภายในของประเทศเอง
  อัตราการเจริญเติบโตของปริมาณการใช้ไฟฟ้าในประเทศมีดังนี้

  ------------------------------------------ ---------- ---------- --------- ---------
                                             หน่วย       2552       2551      2550

  อัตราการเจริญเติบโตของการใช้ไฟฟ้ารวม            ร้อยละ      6.0        5.2       14.4

  อัตราการเจริญเติบโตการใช้ไฟฟ้าของภาคอุตสาหกรรม   ร้อยละ      4.2        3.8       15.7

  อัตราการเจริญเติบโตของกำลังการผลิต              ร้อยละ      10.2       11.1      14.7

  กำลังการผลิตรวม                              เมกะวัตต์    874,073    792,530   713,290
  ------------------------------------------ ---------- ---------- --------- ---------

-   ธุรกิจผลิตกระแสไฟฟ้าในประเทศไทย (ที่มา: สำนักนโยบายและแผนพลังงาน (EPPO))

  สำนักงานคณะกรรมการพัฒนาการเศรษฐกิจและสังคมแห่งชาติ (สศช.)
  คาดการณ์แนวโน้มเศรษฐกิจไทยในปี 2552 หดตัวร้อยละ 3.0
  เนื่องจากได้รับผลกระทบจากวิกฤตเศรษฐกิจโลกที่รุนแรงเมื่อปลายปี 2551 ต่อเนื่องมาจนถึงปี
  2551 ส่งผลให้การส่งออกและการท่องเที่ยวไทยหดตัวลงมาก

  อย่างไรก็ตามแม้ว่าเศรษฐกิจไทยจะได้รับผลกระทบจากวิกฤตเศรษฐกิจโลก
  แต่ปริมาณการใช้ไฟฟ้ารวมทั้งประเทศยังอยู่ที่ระดับ 134,489 กิกะวัตต์ชั่วโมง
  ขยายตัวเพิ่มขึ้นจากปีก่อนร้อยละ 0.1 โดยการใช้ไฟฟ้าชะลอตัวตั้งแต่ปลายปี 2551
  และยังคงลดลงจนถึงกลางปี 2552 หลังจากนั้นการใช้ไฟฟ้าได้ปรับตัวสูงขึ้นตั้งแต่เดือนตุลาคม
  2552 เป็นต้นมา ตามการฟื้นตัวของเศรษฐกิจและการส่งออก
  ส่วนความต้องการไฟฟ้าสูงสุดเกิดขึ้น ณ วันที่ 24 เมษายน 2552 ที่ระดับ 22,596 เมกะวัตต์
  สูงกว่าความต้องการไฟฟ้าสูงสุดของปี 2551 ซึ่งอยู่ที่ระดับ 22,568 เมกะวัตต์
  โดยการใช้ไฟฟ้าในเขตนครหลวงอยู่ที่ระดับ 41,733 กิกะวัตต์ชั่วโมง ลดลงร้อยละ 1.2
  เขตภูมิภาค 89,973 กิกะวัตต์ชั่วโมง เพิ่มขึ้นร้อยละ 0.8

  การใช้ไฟฟ้าในรายสาขาปี 2552 สาขาอุตสาหกรรมใช้ไฟฟ้าลดลงจากปี 2551 เพียงร้อยละ
  1.1 สาขาธุรกิจลดลงร้อยละ 1.6 และอื่นๆ ลดลงร้อยละ 2.3
  ในขณะที่บ้านและที่อยู่อาศัยเพิ่มขึ้นร้อยละ 5.3 สาขาเกษตรกรรมเพิ่มขึ้นร้อยละ 6.4

  ในส่วนของการผลิตไฟฟ้า กำลังการผลิตติดตั้งไฟฟ้าในปี 2552 อยู่ที่ 29,191 เมกะวัตต์
  ปริมาณการผลิตและการรับซื้อของการไฟฟ้าฝ่ายผลิตแห่งประเทศไทย (กฟผ.) ในปี 2552
  มีจำนวน 148,090 กิกะวัตต์ชั่วโมง ลดลงจากปีก่อนร้อยละ 0.1
  โดยมีสัดส่วนการผลิตไฟฟ้าจากเชื้อเพลิงชนิดต่างๆ ดังนี้ จากก๊าซธรรมชาติร้อยละ 70
  จากลิกไนต์/ถ่านหินร้อยละ 21 จากพลังน้ำร้อยละ 5 นำเข้าและอื่นๆ ร้อยละ 3
  และจากน้ำมันร้อยละ 1 โดยค่าเอฟที ในปี 2552
  มีการปรับตัวขึ้นเพียงครั้งเดียวในงวดแรกโดยเพิ่มขึ้น14.85 สตางค์/หน่วย
  จากเดิมในรอบปีที่ผ่านมา (ตุลาคม – ธันวาคม 2551) อยู่ที่ 77.70 สตางค์ต่อหน่วย เป็น
  92.55 สตางค์/หน่วย

  สำหรับการใช้ไฟฟ้าในปี 2553 คาดว่าจะเพิ่มขึ้นร้อยละ 4.0
  โดยการใช้ไฟฟ้าในภาคธุรกิจและอุตสาหกรรมจะปรับตัวสูงขึ้นต่อเนื่องจากปลายปี 2552
  เนื่องจากเศรษฐกิจเริ่มฟื้นตัว และการส่งออกขยายตัว
  การผลิตไฟฟ้าจากก๊าซธรรมชาติจะเพิ่มขึ้นมากเพราะราคาต่ำเมื่อเทียบกับน้ำมัน
  และปริมาณก๊าซธรรมชาติในประเทศมีเพียงพอ นอกจากนี้มีโรงไฟฟ้าที่ใช้ก๊าซธรรมชาติเข้าระบบ
  ได้แก่ โรงไฟฟ้าพระนครเหนือ 700 เมกะวัตต์
  สำหรับการนำเข้านั้นมีการนำเข้าไฟฟ้าจากโครงการเขื่อนน้ำเทิน 2
  สาธารณรัฐประชาธิปไตยประชาชนลาว 920 เมกะวัตต์
  ขณะที่ปริมาณการผลิตไฟฟ้าจากพลังน้ำและน้ำมันเตาจะลดลงตามแผนพัฒนากำลังผลิตไฟฟ้า
  (Power Development Plan : PDP) ของ กฟผ.

4.3 การจัดหาผลิตภัณฑ์

  (ก) ลักษณะการจัดให้ได้มาซึ่งผลิตภัณฑ์

  1. สถานที่ตั้งของเหมืองถ่านหินและโรงไฟฟ้า

+-------------------------------+--------------------------------------+
| เหมืองถ่านหิน                    |                                      |
+-------------------------------+--------------------------------------+
|                               | สาธารณรัฐอินโดนีเซีย                     |
|                               |                                      |
|                               | -   เหมือง Jorong, South Kalimantan   |
|                               |     Province                         |
|                               |                                      |
|                               | -   เหมือง Indominco, East Kalimantan |
|                               |     Province                         |
|                               |                                      |
|                               | -   เหมือง Trubaindo, East Kalimantan |
|                               |     Province                         |
|                               |                                      |
|                               | -   เหมือง Kitadin, East Kalimantan   |
|                               |     Province                         |
|                               |                                      |
|                               | -   แหล่ง Bharinto, East Kalimantan   |
|                               |     Province                         |
|                               |                                      |
|                               | สาธารณรัฐประชาชนจีน                    |
|                               |                                      |
|                               | -   เหมือง Hebi, Henan Province       |
|                               |                                      |
|                               | -   เหมือง Daning, Shanxi Province    |
+-------------------------------+--------------------------------------+
| โรงไฟฟ้า                       |                                      |
+-------------------------------+--------------------------------------+
| ประเทศไทย                     | สาธารณรัฐประชาชนจีน                    |
|                               |                                      |
| - โรงไฟฟ้าบีแอลซีพี               | -   โรงไฟฟ้า Luannan, Hebei Province  |
|                               |                                      |
| นิคมอุตสาหกรรมมาบตาพุด           | -   โรงไฟฟ้า Zhengding, Hebei         |
| จังหวัดระยอง                    |     Province                         |
|                               |                                      |
|                               | -   โรงไฟฟ้า Zouping, Shandong        |
|                               |     Province                         |
+-------------------------------+--------------------------------------+

  หมายเหตุ: - เหมืองลำปางและเหมืองเชียงม่วน บริษัทฯ ได้หยุดการทำเหมืองทั้ง 2 เหมือง
  เนื่องจากปริมาณสำรองได้หมดลง

  2. กำลังการผลิตและปริมาณการผลิต

  บริษัทฯ มีกำลังการผลิตถ่านหินและปริมาณการผลิตถ่านหินในช่วงปี 2550 – 2552 ดังนี้

+-------------------------+--------+-----------+-----------+-----------+
|                         | หน่วย   | 1 ม.ค. –  | 1 ม.ค. –  | 1 ม.ค. –  |
|                         |        | 31 ธ.ค.   | 31 ธ.ค.   | 31 ธ.ค.   |
|                         |        |           |           |           |
|                         |        | 2552      | 2551      | 2550      |
+-------------------------+--------+-----------+-----------+-----------+
| เหมืองถ่านหิน Indominco    |        |           |           |           |
+-------------------------+--------+-----------+-----------+-----------+
| กำลังการผลิตเต็มที่          | พันตัน   | 13,000    | 13,000    | 13,000    |
+-------------------------+--------+-----------+-----------+-----------+
| ปริมาณการผลิตจริง          | พันตัน   | 12,462    | 10,734    | 11,462    |
+-------------------------+--------+-----------+-----------+-----------+
| อัตราการใช้กำลังการผลิต     | ร้อยละ  | 95.86     | 82.57     | 88.17     |
+-------------------------+--------+-----------+-----------+-----------+
| อ                       | ร้อยละ  | 16.10     | -6.35     | 11.51     |
| ัตราการเพิ่มของปริมาณการผลิต |        |           |           |           |
+-------------------------+--------+-----------+-----------+-----------+
| เหมืองถ่านหิน Trubaindo    |        |           |           |           |
+-------------------------+--------+-----------+-----------+-----------+
| กำลังการผลิตเต็มที่          | พันตัน   | 5,500     | 5,500     | 5,000     |
+-------------------------+--------+-----------+-----------+-----------+
| ปริมาณการผลิตจริง          | พันตัน   | 5,184     | 4,506     | 3,556     |
+-------------------------+--------+-----------+-----------+-----------+
| อัตราการใช้กำลังการผลิต     | ร้อยละ  | 94.25     | 81.93     | 71.12     |
+-------------------------+--------+-----------+-----------+-----------+
| อ                       | ร้อยละ  | 13.80     | 26.72     | -15.79    |
| ัตราการเพิ่มของปริมาณการผลิต |        |           |           |           |
+-------------------------+--------+-----------+-----------+-----------+
| เหมืองถ่านหิน Jorong       |        |           |           |           |
+-------------------------+--------+-----------+-----------+-----------+
| กำลังการผลิตเต็มที่          | พันตัน   | 3,000     | 3,000     | 3,000     |
+-------------------------+--------+-----------+-----------+-----------+
| ปริมาณการผลิตจริง          | พันตัน   | 3,181     | 2,429     | 2,631     |
+-------------------------+--------+-----------+-----------+-----------+
| อัตราการใช้กำลังการผลิต     | ร้อยละ  | 106.03    | 80.97     | 87.70     |
+-------------------------+--------+-----------+-----------+-----------+
| อ                       | ร้อยละ  | 30.96     | -7.68     | -18.29    |
| ัตราการเพิ่มของปริมาณการผลิต |        |           |           |           |
+-------------------------+--------+-----------+-----------+-----------+
| เหมืองถ่านหิน Kitadin      |        |           |           |           |
+-------------------------+--------+-----------+-----------+-----------+
| กำลังการผลิตเต็มที่          | พันตัน   | 2,000     | 2,000     | 2,000     |
+-------------------------+--------+-----------+-----------+-----------+
| ปริมาณการผลิตจริง          | พันตัน   | 662       | -         | 35        |
+-------------------------+--------+-----------+-----------+-----------+
| อัตราการใช้กำลังการผลิต     | ร้อยละ  | 33.10     | -         | 1.75      |
+-------------------------+--------+-----------+-----------+-----------+
| อ                       | ร้อยละ  | 100       | -         | -97.85    |
| ัตราการเพิ่มของปริมาณการผลิต |        |           |           |           |
+-------------------------+--------+-----------+-----------+-----------+
| เหมืองถ่านหินในประเทศไทย   |        |           |           |           |
+-------------------------+--------+-----------+-----------+-----------+
| กำลังการผลิตเต็มที่          | พันตัน   | -         | 2,000     | 3,000     |
+-------------------------+--------+-----------+-----------+-----------+
| ปริมาณการผลิตจริง          | พันตัน   | 72        | 375       | 1,154     |
+-------------------------+--------+-----------+-----------+-----------+
| อัตราการใช้กำลังการผลิต     | ร้อยละ  | n/a       | 18.75     | 57.70     |
+-------------------------+--------+-----------+-----------+-----------+
| อ                       | ร้อยละ  | n/a       | -67.50    | -54.85    |
| ัตราการเพิ่มของปริมาณการผลิต |        |           |           |           |
+-------------------------+--------+-----------+-----------+-----------+

  หมายเหตุ: - ถ่านหินจากแหล่งผลิตในสาธารณรัฐอินโดนีเซีย (Jorong, Indominco,
  Kitadin, Trubaindo)

  - ถ่านหินจากแหล่งผลิตในประเทศไทย (LP-2, CMMC) บริษัทฯ ได้หยุดการทำเหมืองทั้ง 2
  เหมือง เนื่องจากปริมาณสำรองได้หมดลง

-   แหล่งถ่านหิน Kitadin ได้หยุดทำการผลิตชั่วคราวตั้งแต่ต้นปี 2550
    เนื่องจากปัญหาทางเทคนิคและความไม่คุ้มค่าในเชิงพาณิชย์ แต่ในปี 2552
    ได้ดำเนินการผลิตอีกครั้ง หลังจากผลการศึกษาแสดงถึงความคุ้มค่าในเชิงพาณิชย์

-   

  บริษัทฯ มีกำลังการผลิตไฟฟ้าและปริมาณการผลิตไฟฟ้าในช่วงปี 2550 – 2552 ดังนี้

+---------------------+-----------+----------+-----------+-----------+
|                     | หน่วย      | 1 ม.ค. – | 1 ม.ค. –  | 1 ม.ค. –  |
|                     |           | 31 ธ.ค.  | 31 ธ.ค.   | 31 ธ.ค.   |
|                     |           |          |           |           |
|                     |           | 2552     | 2551      | 2550      |
+---------------------+-----------+----------+-----------+-----------+
| โรงไฟฟ้า Luannan     |           |          |           |           |
+---------------------+-----------+----------+-----------+-----------+
| กำลังการผลิตเต็มที่*     | เมกะ      | 805,030  | 836,508   | 816,509   |
|                     | วัตต์-ชั่วโมง |          |           |           |
+---------------------+-----------+----------+-----------+-----------+
| ปริมาณการผลิตจริง**    | เมกะ      | 527,286  | 611,549   | 622,383   |
|                     | วัตต์-ชั่วโมง |          |           |           |
+---------------------+-----------+----------+-----------+-----------+
| อัตราการใช้กำลังการผลิต | ร้อยละ     | 65.50    | 73.11     | 76.22     |
+---------------------+-----------+----------+-----------+-----------+
| อัตราก               | ร้อยละ     | -13.78   | -1.74     | 5.36      |
| ารเพิ่มของปริมาณการผลิต |           |          |           |           |
+---------------------+-----------+----------+-----------+-----------+
| โรงไฟฟ้า Zhengding   |           |          |           |           |
+---------------------+-----------+----------+-----------+-----------+
| กำลังการผลิตเต็มที่*     | เมกะ      | 401,208  | 411,110   | 412,888   |
|                     | วัตต์-ชั่วโมง |          |           |           |
+---------------------+-----------+----------+-----------+-----------+
| ปริมาณการผลิตจริง**    | เมกะ      | 263,825  | 286,898   | 380,523   |
|                     | วัตต์-ชั่วโมง |          |           |           |
+---------------------+-----------+----------+-----------+-----------+
| อัตราการใช้กำลังการผลิต | ร้อยละ     | 65.75    | 69.79     | 92.16     |
+---------------------+-----------+----------+-----------+-----------+
| อัตราก               | ร้อยละ     | -8.04    | -24.60    | 24.04     |
| ารเพิ่มของปริมาณการผลิต |           |          |           |           |
+---------------------+-----------+----------+-----------+-----------+
| โรงไฟฟ้า Zouping     |           |          |           |           |
+---------------------+-----------+----------+-----------+-----------+
| กำลังการผลิตเต็มที่*     | เมกะ      | 845,987  | 870,350   | 657,575   |
|                     | วัตต์-ชั่วโมง |          |           |           |
+---------------------+-----------+----------+-----------+-----------+
| ปริมาณการผลิตจริง**    | เมกะ      | 606,076  | 530,045   | 595,740   |
|                     | วัตต์-ชั่วโมง |          |           |           |
+---------------------+-----------+----------+-----------+-----------+
| อัตราการใช้กำลังการผลิต | ร้อยละ     | 71.64    | 60.90     | 90.60     |
+---------------------+-----------+----------+-----------+-----------+
| อัตราก               | ร้อยละ     | 14.34    | -11.03    | 42.34     |
| ารเพิ่มของปริมาณการผลิต |           |          |           |           |
+---------------------+-----------+----------+-----------+-----------+
| โรงไฟฟ้าบีแอลซีพี       |           |          |           |           |
+---------------------+-----------+----------+-----------+-----------+
| กำลังการผลิตเต็มที่      | เมกะ      | 10       | 1         | 9,722,795 |
|                     | วัตต์-ชั่วโมง | ,512,505 | 1,547,673 |           |
+---------------------+-----------+----------+-----------+-----------+
| ปริมาณการผลิตจริง      | เมกะ      | 10       | 1         | 9,395,204 |
|                     | วัตต์-ชั่วโมง | ,018,127 | 0,973,623 |           |
+---------------------+-----------+----------+-----------+-----------+
| อัตราการใช้กำลังการผลิต | ร้อยละ     | 95.30    | 95.03     | 96.63     |
+---------------------+-----------+----------+-----------+-----------+
| อัตราก               | ร้อยละ     | (8.71)   | 16.80     | 767.31    |
| ารเพิ่มของปริมาณการผลิต |           |          |           |           |
+---------------------+-----------+----------+-----------+-----------+

  หมายเหตุ: - แหล่งผลิตจากโรงไฟฟ้าในสาธารณรัฐประชาชนจีน (Luannan, Zhengding,
  Zouping) และในประเทศไทย (บีแอลซีพี)

  * ปริมาณการผลิตที่โรงไฟฟ้าสามารถผลิตไฟฟ้าได้ทั้งหมดในแต่ละปี (Available capacity)
  โดยคิดจากจำนวนชั่วโมงที่ผลิตทั้งหมดหักด้วยจำนวนชั่วโมงที่ต้องหยุดซ่อมเครื่องตามแผน

  ** ปริมาณการผลิตที่โรงไฟฟ้าผลิตไฟฟ้าและจ่ายไฟฟ้าเข้าระบบ
  รวมถึงปริมาณจ่ายไฟฟ้าตรงให้อุตสาหกรรมใกล้เคียง (ถ้ามี)

  3. วิธีการจัดหาวัตถุดิบ

-   บริษัทฯ ดำเนินการผลิตถ่านหินจากเหมืองถ่านหินของบริษัทฯ เองในสาธารณรัฐอินโดนีเซียทั้ง
    4 เหมือง ได้แก่ เหมืองอินโดมินโก (Indominco) เหมืองทรูบาอินโด (Trubaindo)
    และเหมืองโจร่ง (Jorong) และแหล่งผลิตถ่านหินในสาธารณรัฐประชาชนจีน 2 เหมือง
    ได้แก่ เหมืองต้าหนิง (Daning) และเหมืองเฮ่อปี้ (Hebi)

-   ในการจัดหาแหล่งถ่านหินเพิ่มเติม บริษัทฯ
    ให้ความสำคัญกับการพัฒนาเหมืองถ่านหินที่อยู่ในความครอบครองของบริษัทฯ
    และมีการสำรวจแหล่งถ่านหินที่มีคุณภาพดีในประเทศอื่นๆ
    เพิ่มเติมเพื่อให้ตรงกับความต้องการของลูกค้า

-   บริษัทฯ
    ได้จัดตั้งหน่วยงานจัดซื้อถ่านหินขึ้นมาเพื่อทำการซื้อถ่านหินจากบริษัทอื่นมาจำหน่ายเพิ่มเติม
    เพื่อเพิ่มขีดความสามารถของบริษัทฯ ในการตอบสนองความต้องการของลูกค้า
    และเป็นการเพิ่มความมั่นคงในการส่งมอบถ่านหินของบริษัทฯี่ท่าเรือก่อนส่งมอบแก่ลูกค้า

  4. การควบคุมคุณภาพวัตถุดิบและสินค้าที่ผลิต

  บริษัทฯ ได้ตกลงข้อกำหนดคุณสมบัติของถ่านหินกับลูกค้าแล้ว ข้อมูลคุณสมบัติของถ่านหิน เช่น
  ค่าความร้อน ค่ากำมะถัน และค่าความชื้น เป็นต้น
  จะถูกส่งไปให้หน่วยงานเหมืองเพื่อวางแผนการผลิตให้ได้ทั้งปริมาณและคุณภาพตามข้อกำหนด
  บริษัทฯ จะทำการสุ่มตรวจคุณภาพถ่านหินที่ผลิตในทุกๆ
  ขั้นตอนการผลิตตั้งแต่ที่เหมืองจนถึงลานกองเก็บถ่านหินที่ท่าเรือก่อนส่งมอบแก่ลูกค้า
  เพื่อให้แน่ใจว่าถ่านหินที่เตรียมพร้อมส่งมอบให้ลูกค้ามีคุณสมบัติตรงตามข้อตกลง
  และในการส่งมอบสินค้าแต่ละครั้งต้องมีผู้เชี่ยวชาญภายนอกเข้ามาตรวจสอบคุณภาพของสินค้าเพื่อให้ได้ตรงตามที่ลูกค้าต้องการ
  บริษัทฯ จึงได้รับใบรับรองมาตรฐานจากสถาบันต่างๆ ทั้งในประเทศและต่างประเทศ

  (ข) ผลกระทบต่อสิ่งแวดล้อมจากกระบวนการผลิต

  การขุดเปิดหน้าดินและเปลือกดิน เพื่อนำเอาถ่านหินขึ้นมาเข้าขบวนการคัดแยก บดย่อย ล้าง
  กองเก็บ และขนส่ง ทั้งเหมืองใต้ดิน (Under ground mine) และเหมืองเปิด (Open pit
  mine) ส่งผลกระทบต่อสิ่งแวดล้อม และความปลอดภัย
  การจัดการแก้ไขป้องกันและบรรเทาประเด็นปัญหาให้ได้อย่างมีประสิทธิภาพ
  ซึ่งจะต้องครอบคลุมตั้งแต่ระยะเริ่มแรกของโครงการ ไปถึงระยะสุดท้ายของการทำเหมือง
  รวมถึงการติดตามตรวจสอบภายหลังการปิดเหมือง ซึ่งระบบบริหารจัดการนั้น
  นอกจากครอบคลุมเจ้าหน้าที่และพนักงานของบริษัทฯแล้ว
  ยังรวมถึงถึงการทำงานของผู้รับเหมาด้วย

-   ประเด็นผลกระทบสิ่งแวดล้อม และความปลอดภัยจากการทำเหมืองที่ต้องให้ความสำคัญ

-   การเปลี่ยนแปลงสภาพภูมิทัศน์และนิเวศน์ป่าไม้ ซึ่งเป็นผลมาจากการตัดถางต้นไม้และพืชคลุมดิน
    การขุดเปิดหน้าดิน และทิ้งดิน

-   คุณภาพน้ำ และระบบนิเวศน์ในน้ำ โดยมีประเด็นหลัก คือ ความเป็นกรด-ด่าง (pH)
    และปริมาณตะกอนแขวนลอย (Total Suspended Solid : TSS)

-   ขยะทั่วไป (Domestic Waste) ที่เกิดที่พักของทั้งผู้รับเหมาและพนักงานบริษัทฯ ในพื้นที่
    และกากของเสียอันตราย (Hazardous Waste) ซึ่งส่วนใหญ่จะเป็นขยะที่เกิดขึ้นจากการผลิต
    เช่น น้ำมันเครื่องที่ใช้แล้ว ยางรถยนต์ แบตเตอรี่ รวมไปถึงน้ำมันที่เกิดขึ้นจากการรั่วไหล

-   คุณภาพอากาศ ผลกระทบที่สำคัญ คือ ฝุ่นละออง ที่เกิดจากกิจกรรมการผลิต เช่น การบดย่อย
    และการคมนาคม ขนส่ง นอกจากนั้นยังมีก๊าซอ๊อกไซด์ของซัลเฟอร์และไนโตรเจน (SOx และ
    NOx) ที่เกิดขึ้นจากการลุกไหม้ตัวเองของถ่านหิน (Spontaneous combustion)

-   อุบัติเหตุที่เกิดขึ้นจากการทำงาน การขนส่ง และอุบัติภัยที่เกิดขึ้นจากภัยธรรมชาติ

-   ระบบบริหารจัดการและการแก้ไข

    -   ควบคุมดำเนินตามมาตรฐานที่กฎหมายกำหนด ตรวจสอบ และตรวจประเมิน
        (Monitoring and Auditing)
        การปฏิบัติให้สอดคล้องกับข้อกำหนดแนบท้ายใบอนุญาตทั้งทางด้านสิ่งแวดล้อมและความปลอดภัย

    -   การวางแผนแม่บทด้านสิ่งแวดล้อมและความปลอดภัย
        พร้อมศึกษากรอบการปฏิบัติของแผนการปิดเหมือง (Mine Closure Plan)
        โดยเน้นประเด็นปัญหาที่สำคัญ เช่น การศึกษาวางแผนการจัดการน้ำ (Water
        Management) ทั้งด้านคุณภาพและปริมาณ
        การเก็บข้อมูลของชั้นดินที่อาจก่อให้เกิดปัญหาน้ำเป็นกรด (Acid Mine Drainage)
        ควบคู่ไปกับการเก็บข้อมูลด้านธรณีวิทยาด้านถ่านหิน
        เพื่อวางแผนการทำเหมืองที่มีแผนงานการป้องกันการเกิดน้ำเป็นกรด

    -   ระบบการควบคุมผู้รับเหมาในด้านสิ่งแวดล้อม อาชีวอนามัยและความปลอดภัย
        (Contractor’s Environment Health and Safety Management)
        เนื่องเพราะการผลิตของเหมืองถ่านหินของบริษัทฯ กว่าร้อยละ 80
        ดำเนินการโดยผู้รับเหมา

    -   ระบบการรายงานผลการปฏิบัติงานด้านสิ่งแวดล้อมและความปลอดภัยรายเดือน
        (Performance Reporting System : PRS) ปัจจุบันได้มีการรวบรวมข้อมูล
        และรายงานต่อคณะกรรมการการพัฒนาที่ยั่งยืน เพื่อการเฝ้าระวังป้องกัน
        และบริหารจัดการการควบคุมมลพิษ และอุบัติภัย

    -   ดำเนินการจัดทำคู่มือและแนวทางการปฏิบัติงานด้านการจัดการสิ่งแวดล้อม
        อาชีวอนามัยและความปลอดภัย ที่ใช้เป็นมาตรฐานเดียวกันทั่วทั้งองค์กร
        เพื่อเป็นแนวทางให้หน่วยงานผลิตนำไปปรับใช้ในการป้องกันและลดผลกระทบทางด้านสิ่งแวดล้อม
        อาชีวอนามัยและความปลอดภัย

    -   ส่งเสริมให้มีการจัดทำระบบการจัดการคุณภาพ (ISO 9001)
        ระบบการจัดการสิ่งแวดล้อม (ISO14001)
        และระบบการจัดการอาชีวอนามัยและความปลอดภัย (OHSAS 18001)
        ในแต่ละหน่วยการผลิต เพื่อให้เกิดการจัดการอย่างเป็นระบบ มีการตรวจสอบภายใน
        และมีการพัฒนาอย่างต่อเนื่อง

    -   จัดทำแผนแม่บทสำหรับการปิดเหมือง
        และติดตามตรวจสอบสถานภาพของการดำเนินงานเป็นประจำทุกปี
        เพื่อให้มั่นใจว่าการดำเนินการในด้านสิ่งแวดล้อม
        มีความเหมาะสมต่อสภาพพื้นที่และชุมชนมากที่สุด

-   ผลการปฏิบัติจริงในรอบปีที่ผ่านมา จากการรายงานผลการปฏิบัติงานของหน่วยผลิตปี 2552
    พบว่า

    -   การปฏิบัติตามมาตรฐานด้านสิ่งแวดล้อม (Environmental Compliance)
        ซึ่งเป็นรายงานผลการติดตามตรวจวัดคุณภาพสิ่งแวดล้อมที่หน่วยผลิตจะต้องดำเนินการตามที่ภาครัฐกำหนดทุกไตรมาส
        โดยปี 2552 ค่าเฉลี่ยการปฏิบัติตามมาตรฐานฯ จะสอดคล้องตามกฎหมายร้อยละ 93
        (ข้อมูล ณ สิ้นเดือนตุลาคม 2552) ซึ่งยังจำเป็นต้องมีการควบคุมอย่างต่อเนื่อง
        โดยเฉพาะประเด็นปัญหาสิ่งแวดล้อมที่สำคัญ

    -   การใช้พลังงานในการผลิต เนื่องจากการผลิตมีการใช้ทั้งพลังงานไฟฟ้าและน้ำมัน
        จึงได้มีการปรับค่าหน่วยของพลังงานเป็นจูลล์ (Joule) โดยในปี 2552
        มีการใช้พลังงานโดยเฉลี่ย 0.55 กิกะจูลล์ (Giga Joule: GJ) ต่อการผลิตถ่านหิน 1
        ตัน (ข้อมูล ณ สิ้นเดือนตุลาคม 2552) ซึ่งเป็นข้อมูลเฉพาะเหมืองอินโดมินโค
        เหมืองโจร่ง และเหมืองทรูบาอินโดเท่านั้น
        เนื่องจากเหมืองในประเทศไทยได้ยุติการผลิตลงและอยู่ในช่วงการฟื้นฟูสภาพเหมืองเพื่อคืนพื้นที่ให้กับทางราชการต่อไป

    -   ข้อมูลสถิติอุบัติเหตุของบริษัท ปี 2549 – ปี 2552

+--------+----------------------+---------------------+---------------+
| ปี      | อัตร                  | อัตราความ            | ค่าความเส      |
|        | าความถี่ของการบาดเจ็บต่อ | รุนแรงของการบาดเจ็บต่อ | ียหายของอุบัติเหตุ |
|        | 1 ล้านชั่วโมงการทำงาน   | 1 ล้านชั่วโมงการทำงาน  | (USD)         |
|        | (ราย) (Injury        | (วัน)                |               |
|        | Frequency Rate :     |                     |               |
|        | IFR)                 | (Injury Severity    |               |
|        |                      | Rate : ISR)         |               |
+--------+----------------------+---------------------+---------------+
| 2549   | 10.18                | 2,699               | 174,909       |
+--------+----------------------+---------------------+---------------+
| 2550   | 4.88                 | 219                 | 118,394       |
+--------+----------------------+---------------------+---------------+
| 2551   | 3.6                  | 445.7               | 2,730,657     |
+--------+----------------------+---------------------+---------------+
| 2552   | 0.17                 | 0.37                | 3,563,019     |
+--------+----------------------+---------------------+---------------+

-   สถิติอุบัติเหตุของบริษัทในปี 2552 ทุกๆ การทำงาน 1 ล้านชั่วโมง มีผู้ได้รับบาดเจ็บ
    (Injury Frequency Rate : IFR) 0.19 ราย และมีวันหยุดงานเนื่องจากการบาดเจ็บ
    (Injury Severity Rate : ISR) 0.37 วัน ค่าความเสียหายจากอุบัติเหตุเป็นเงิน
    3,563,019 เหรียญสหรัฐฯ เมื่อเทียบกับสถิติอุบัติเหตุปีที่ผ่านมาและปีก่อนหน้า จะเห็นได้ว่าปี
    2552 บริษัทฯ มีประสิทธิผลการจัดการด้านความปลอดภัยที่ดีมาก อันเป็นผลจากการที่บริษัทฯ
    ได้เพิ่มความเข้มงวดในการบริหารจัดการผู้รับเหมาให้ปฏิบัติตามมาตรฐานความปลอดภัยอย่างเคร่งครัด
    และประกอบกับปีที่ผ่านมา มีฝนตกในปริมาณค่อนข้างน้อย
    ทำให้สภาพการทำงานมีความเสี่ยงต่อการเกิดอุบัติเหตุลดลง
    แต่ถ้าพิจารณาถึงมูลค่าความเสียหายของอุบัติเหตุ จะพบว่ามีมูลค่าสูงขึ้น
    ทั้งนี้มีสาเหตุหลักเนื่องมาจากการเกิดอุบัติเหตุที่ก่อให้เกิดความเสียหายต่อทรัพย์สินหนึ่งรายการที่เหมืองอินโดมินโค
    ซึ่งมีมูลค่าสูงถึงกว่า 1.7 ล้านเหรียญสหรัฐ
    (ค่าความเสียหายดังกล่าวเป็นการประมาณเบื้องต้น
    ยังไม่ได้หักค่าชดเชยซึ่งจะได้รับจากการทำประกันภัยของบริษัทฯ ขณะจัดทำรายงานฉบับนี้
    ความเสียหายอยู่ระหว่างการประเมินค่าชดเชย)
    ถึงแม้ค่าความเสียหายจากจากเหตุการณ์ดังกล่าวจะได้รับการชดเชยบางส่วนจากการทำประกันภัยของบริษัทฯ
    แต่บริษัทฯ ก็มิได้นิ่งนอนใจ โดยบริษัทฯ
    ได้ทำการปรับปรุงเครื่องจักรในการผลิตที่เกี่ยวข้องเพื่อป้องกันไม่ให้เกิดเหตุการณ์ซ้ำได้

-   งบประมาณและค่าใช้จ่ายสำหรับการจัดการสิ่งแวดล้อมและฟื้นฟูสภาพเหมือง

  เพื่อเป็นการลดความเสี่ยงที่เกิดจากการฟื้นฟูสภาพเหมืองและการจัดการสิ่งแวดล้อมที่ไม่เหมาะสม
  ภายหลังเสร็จสิ้นการผลิตในแต่ละพื้นที่แล้ว บริษัทฯ ได้จัดตั้งกองทุนฟื้นฟูสภาพเหมือง
  (Rehabilitation Fund) มาตั้งแต่ปี 2536
  โดยกันเงินรายได้จากการขายส่วนหนึ่งเข้าสู่กองทุนในอัตรา 4 - 14 บาทต่อตันถ่านหิน
  สำหรับเหมืองในประเทศไทย และ 0.10 - 0.20 เหรียญสหรัฐฯ
  ต่อตันถ่านหินสำหรับเหมืองในสาธารณรัฐอินโดนีเซีย
  เงินจำนวนดังกล่าวจะถูกจัดสรรเพื่อกิจกรรมด้านสิ่งแวดล้อมประจำปี
  และกิจกรรมการฟื้นฟูสภาพเหมืองภายหลังสิ้นสุดการผลิตแล้ว
  ซึ่งในปัจจุบันเหมืองในประเทศไทยทั้งหมดได้หยุดการผลิต
  และอยู่ในช่วงของการฟื้นฟูสภาพเหมืองเพื่อส่งคืนพื้นที่ให้แก่ราชการต่อไป

4.4 งานที่ยังไม่ได้ส่งมอบ

  - ไม่มี -